Laborantza euskalduntzeko xedez

Laborantza sailean ari diren elkarteetako langileak euskalduntzeko xedez, euskara ikasteko talde bat sortu da. Bost ikaslerekin abiatu, eta badute taldea handitzeko ideia. Lau urteko formakuntza hasi dute.

Ez da berria AEKrentzat profesionalak euskalduntzea haien lan orduetan, urteak baitira Xede taldeetan hala egiten dutela. Hamabost bat talde baziren jadanik Ipar Euskal Herrian gaindi, baina laborantzako langileentzat bereziki sortu dute beste bat.

Arrapitzek laborantza sailean ari diren hainbat elkarte biltzen ditu, eta hango kide Argitxu Jauregik laburbiltu du abiapuntua: “Kanpoko langileak baditugu; Euskal Herrikoak ez diren gazteak sartu dira, eta nahi zuten euskara ikasi”. Nahia bat da, eta beharra bestea. Laborarien artean lanean ari direnentzat beharra ere bada, Jauregiren erranetan: “Zeren laborantza munduan, baita elkarteetan ere, euskaraz ari dira, eta langileek indar bat nahi zuten egin”. Taldea sortu aitzin, langile bakoitzarekin banaka-banaka bildu zen Xede taldeen arduradun Maialen Galeras, eta ideia bera azpimarratu du: “Ikusten dute beharra haiek ere mintzatzeko, bilkuretan laborariak euskaraz ari baitira”.

Talde txikia da iaz abiatu zena, bost pertsonakoa, baina beste batzuk erakartzeko esperantzan sortu zuten bereziki laborantza saileko langileekin soilik osatuz, Galerasen erranetan: “Posible zen talde espezifiko bat egitea, edo langileak txertatzea martxan diren beste taldeetan. Aski ikasle baziren; beraz, erabaki dugu talde txikia izanik ere abiaraztea, eta pentsatu dugu beste egituretako langile batzuk txertatzen ahalko zirela”.

Izuran biltzen hasi da, beraz, taldea, ostegun goizez, hiru oreneko kurtsoetan. BLE, Lurzaindia eta Buru Beltza elkarteetako langileekin abiatu dira. “Enbeia genuen taldea euskalduntzea; lehen bost ginen, lau euskaldun eta bat erdalduna. Halakoetan, frantsesa sartzen da; euskaraz gutxiago ari gara. Laborariek nahi zuten hori bultzatu”, zehaztu du Arrapitzeko koordinatzaileak.

AEKren beste langile taldeetan bezala, “interesa da ere laneko errealitate bati erantzutea, hizkuntza mailan”, Galerasek dioenaz. “Langile guztiak banan-banan ikusten ditugu, eta bakoitzaren lanpostuaren arabera ikusten dugu zer maila behar luketen lortu frantsesez egiten dutena euskaraz egiteko gai izateko”, gehitu du.

“Hasiera mailan” partitu direnez, idealean sei urteko formakuntza behar luketela kalkulatu dute, nahiz hasiera batean lau urteko plangintza bat finkatu duten. “Horrekin, aisa mintzatzen ahal dira eguneroko gauzez”, AEK-ko langilearen erranetan, eta gerora ikusiko da nola segitu. Beste Xede taldeetako esperientzatik, Galerasek badaki balitekeela gero ikasleek urrats gehiago egitea ere: “Gertatzen da ikasle horiek ikastaldiak egitea horrez gain, edo formakuntza bukatzean gau eskolan segitzen dutela”.

“Laneko egoerak ere lantzen ahal dituzte, hor hasiera mailan baitira; eguneroko terminologia ere ikusten dute, baina hori da gure formakuntzen interesa”, zehaztu du. Jauregik dioenaz, “beste elkarte batzuek nahi lukete” talde horietan integratu; idatzia lantzeko, adibidez. Euskal Herriko Laborantza Ganberatik abiatu zen ideia hasieran, baina euskara maila desberdinak zirela arteko —taldeak maila bereko ikasleen artean osatzen dira—, azkenean, Ainhize-Monjoloseko langileak gabe abiatu dira.

Beste Xede taldeen gisa berean finantzatuak dira kurtso horiek: elkarte bakoitzeko formakuntza profesionalerako fondoen bidez; alegia, langile bakoitzaren formakuntzarako fondoa hunki gabe. Denborarekin taldea handitzeko esperantzak baditu Jauregik: “Plantan ezarri dugu momentuan multzo txikia, baina ari da poliki-poliki potolotzen”. Laborariekin euskaraz aritzeko nahiak bultza ditzake besteak ere.


Hirugarren eta laugarren postuko partidako argazkiak

Finalarekin nahikoa ez, eta Peio Romatet argazkilariak hirugarren eta laugarren postuak erabakitzeko partidako argazkiak ere atera zituen. Beaskoetxeak eta Aldazabalek osatutako bikoeak 2-1 emaitzarekin irabazi zion Erik eta Lekerikak osatutako bikoteari. Hemen dituzue argazkiak.


100 lagunek hartuko dute parte gehienez Santa Luziako Erronka Bertikalean

Maiatzaren 27an, larunbatean, izango da lasterketa. Antolatzaileek partaidetza mugatuko dute: 100 lasterkari besterik ez dituzte onartuko.

Norbanakoek zein bikoteek izango dute parte hartzeko parada. 5 euro balioko du izena emateak, eta Laudioko Olimpus eta Amurrioko Ortu kirol dendetan egin ahalko da.

4.200 metroko krono igoera izango da proba. Ugarte Plazan abiatuko dute 10:00etan, gero Errekabietatik igaroko dira Santa Luziara heltzeko. Bertan hamaiketakoa egongo da, trikitilariek girotuta.

Sariak

Zenbait sari egongo da. Lasterketako emakume zein gizon garaileek kiloko txuleta, txapela eta ardo botila irabaziko dituzte. Bigarrenek, ordea, kirola egiteko materiala.

Lehenengo eta bigarren bikote mistoek ere saria izango dute, baita iazko marka hobetzen duenak ere.

Partaide orok jasoko dute kamiseta oroigarri gisa.


Asier Garitano eta Bergarako lagunak Leganesen igoera ospatzen

Asier Garitano Leganes taldeko entrenatzailearen lagun eta senideak Mirandako Anduva futbol zelaira gerturatu dira zapatuan, Leganesen garaipena eta igoera bertatik bertara jarraitzeko.


Bizitasuna abileziaren aurka trinkete finalean

Amankomunazgoa Sariko trinkete finalean aurrelari bien arteko lehia bizia espero da.

Gaur, 19:00etan, Amankomunazgoa Sariko finala jokatuko dute Abadiñoko Tornosolo trinketean. Mikel Gonzalez berriztarrak, Landa edukiko du bizkartzain, eta Robert Uriarte abadiñarrak eta Ugartek osatutako bikoteari aurre egingo diete.

Durangaldeko aurrelari biek sasoian daudela erakutsi zuten finalerdietan. Gaurko finalean Gonzalez pilota alde batetik bestera bizi mugitzen saiatuko da. Uriartek tantoa amaitzen duen trebetasuna izango du arma nagusia.


«COVID-19ari buruzkoa kenduta, zientzia ikerketa etenda egon da»

Ionan Marigomez EHUko irakasle eta PIEko zuzendariak itsas ingurumena ikertzen du duela 40 urtetik. SETAC Europe elkarteak sari bat eman berri dio, «ingurumen zientziei eginiko ekarpen handiengatik».


Jon Izagirrek garaipena lortu du erlojupekoan

Euskalteleko txirrindularia izan da onena erlojuaren aurkako saioan. Bigarren postua Beñat Intxaustik eskuratu du garaileak baino sei segundo gehiagoko denbora eginda. Marquek lidergoa sendotu du.

Izagirrek 18 minutu eta 11 segundoko marka ezarri du eta bigarren postuan bukatu duen Beñat Intxaustiri (Movistar Team) sei segundoko aldea atera dio. 18 minutu eta 17 segundoko marka ezarri du Intxaustik. Sailkapen nagusian Alejandro Marquek jarraitzen du lidergoan.

Bigarren etapa honek lehen sektorea izan du goizean (Martin Taverga eta Aviles artekoa etapa, 92,9 kilometro) eta bertan, Jesus Herrada (Movistar Team) izan da irabazle.


Txanponaren bi aldeak

Xalak eta Zubietak 6. puntua lortu duten bitartean, Ezkurdia eta Zabaleta zuloan daude

Atzo sakandarren arteko derbyak bi egoera oso ezberdin utzi zituen. Yves Xalak eta Aitor Zubietak 22-5 hartu zituzten menpean Joseba Ezkurdia eta Jose Jabier Zabaleta. Xalak eta Zubietak 6. puntua lortu eta finalerdietara sailkatzeko pausu handia eman zuten bitartean, Ezkurdia eta Zabaleta zuloan daude, 3 puntu eskasekin, binakakoan aurrera egiteko ia aukerarik gabe. Ezusteko erraldoia izan ezean bi sakandarrek ez daukate finalerdietara sailkatzeko aukerarik. Aldiz, litekeena da Xalak eta Zubietak beste partida bat irabaztearekin nahikoa izatea finalerdietara sailkatzeko. Txanponaren bi aldetan daude gure pilotariak.

Atzo Tolosan jokatutako pilota partida partida modu orekatuan hasi zuten bi bikoek eta partida oso gogorra eta lehiatua izan zen. Lau pilotariek lan asko egin zuten baina Xala izan zen onena eta berak erabaki zuen partida. Lekuindarrak 15 tanto egin zituen, horietatik 12 jokoan, eta airea eman zion kantxan deseroso aritu zen Aitor Zubietari.

Nolanahi ere, hasieran Zabaleta nagusitu zen piloteoan eta 5-9 aurreratu ziren Ezkurdia eta Zabaleta. Xala bete-betean sartu zen partidan eta tartea ireki zuen, 12-9 aurreratuz. Zabaletak sekulako pilotakadak jo zituen eta Zubieta sufriarazi zuen, baina Xala bikain aritu zen aurrean eta berak erabaki zuen. Ezkurdiak ere tanto politak egin zituen, 16-14 gerturatu ziren markagailuan, baina atzokoa Xalaren eguna izan zen. Xalak eta Zubieta tartea zabaltzen joan ziren, eta azkenean 22-15 gailendu ziren. “Ezkerrarekin konfiantza gabe aritu naiz eta ez dut gozatu, baina Xalak oso ongi jokatu du” adierazi zuen partida bukaeran Aitor Zubietak.

Hurrena

Hurrengo jardunaldiari dagokionez, ostiralean Xala-Zubietak Bengoetxea-Zabala izanen dituzte arerio Angelun. Irabaziz gero finalerdietara sailkatzeko pausu erraldoia emango lukete Xalak eta Zubietak. Ea lortzen duten. Ezkurdia-Zabaletak larunbatean jokatuko dute Labriten, Berasaluze-Albisuren kontra. Nahiz eta aukeraren bat izateko benetako miraria behar, sakandarrek irabaziz gero, Berasaluze eta Albisuren puntu berberak eskuratuko lituzkete. Hortaz, asko dago jokoan oraindik.

Sailkapena

9 puntu: Irujo-Barriola

8 puntu: Olaizola II.a-Aretxabaleta

6 puntu: Xala-Zubieta

5 puntu: Titin III.a-Merino II.a

4 puntu: Berasaluze II.a-Albisu, Bengoetxea VI.a-Zabala eta Urrutikoetxea-Beroiz

3 puntu: Ezkurdia-Zabaleta

12. jardunaldia

Xala-Zubieta / Bengoetxea VI.a-Zabala (ostiralean, 21:00etan, Angelun. ETB1)

Olaizola II.a-Aretxabaleta / Urrutikoetxea-eroiz (larunbatean, 17:15ean, Bilbon).

Berasaluze II.a-Albisu / Ezkurdia-Zabaleta (larunbatean, 17:15ean, Labriten)

Titin III.a-Merino II.a / Irujo-Barriola (igandean, 17:00etan, Logroñon. ETB1)


Sarkozy atxilotu dute, ustezko eragimen-trafikoagatik galdekatzeko

Polizia Judizialak 48 orduko epea du presidente ohia galdekatzeko. Horren kontra irekita dauden prozesu judizialen inguruko informatzaile sarea ote duten ikertzen ari dira.

Nicolas Sarkozy Frantziako presidente ohia deklaratzera deitu du Nanterre hiriko Polizia Judizialak, ustezko eragimen-trafikoagatik eta instrukzio sekretua urratzeagatik galdekatzeko.

Behin-behinean atxilotuta dute, eta, egoera horretan dagoen bitartean, Polizia Judizialaren ardurapean egongo da eta abokatu baten laguntza izango du. Orain, Poliziak 48 ordu ditu galdeketa egiteko.

Estatuburu ohiak eta bere ingurukoek Sarkozyren kontra irekita dauden prozesu judizialen inguruko informatzaile sarea osatu ote duten ikertzen ari dira.

Sarkozy bere kasa joan da Poliziaren egoitzara 08:00ak aldera, bere abokatua (Thierry Herzog) eta Kasazio Auzitegiko magistratu bi (Gilbert Azibert eta Patrick Sassoust) galdekatu dituzten egunaren biharamunean. Herzog eta Azibert inputatu egin dituzte, eragimen-trafikoa egotzita.

Azibertek, Sarkozyren abokatuaren lagunak, Sarkozy Eliseora eraman zuen hauteskunde kanpaina ikertzeko irekitako prozesu judizialaren inguruko informazioa jasotzen omen zuen Auzitegi Goreneko bi aholkurariren eskutik. Ikerketa horren bidez, kanpaina hori legez kanpo finantzatu zuten argitu nahi dute.

Teoria horren arabera, Sarkozyren defendatzaileak laguntza horren ordainetan presidente ohiak Monakoko administrazioan nahi zuen postua lortzen lagunduko ziola hitzeman zion magistratuari.

22:00etan, Frantziako presidente ohiak Polizia Judizialaren egoitzan jarraitzen zuen. Hala, 14 ordu baino gehiago daramatza jada deklaratzen.

Legez kanpoko finantziazioa

'Entzuketen auzia' delakoan, politikari kontserbadore frantziarrari Liliane Bettencourt L’Oreal enpresaren buruak eta Muamar Gadafi Libiako agintari ohiak hauteskunde kanpaina finantzatzeko legez kanpoko laguntza eman ote zioten ikertzen ari dira.


Iturbide egoitzako beste egoiliar bat hil da COVID-19 gaitzarekin

Bi lagun gehiago sendatu dira Gipuzkoako adinekoen egoitzatan, batek positibo eman du eta beste bat hil egin da. Zendu den hori Arrasateko Iturbide egoitzako egoiliarra zen.

Foru Aldundiko bozeramaile den Eider Mendozak jakin arazi du Gipuzkoako adinekoen zentroetako bi lagunek, COVID-19 gaitzarekin gaixo zeudenak, medikuaren alta jaso dutela azken ordutan. Honen bestez, 274 lagunek gainditu dute gaixotasuna Gipuzkoako egoitzetan, Mendozaren esanetan. Horren kontrara, 163 hil dira; azkena, Arrasateko Iturbide egoitzan. 112ko jarraitzen dute positibo emandako diagnostikoarekin. Egun Gipuzkoako hamalau dira positiboak dituzten egoitzak. Mendozak gaineratu du 22 lagun Donostiako Gurutze Gorriaren zentro soziosanitarioan artatuak izaten ari direla eta 24 ospitaleratuta daudela.

Aldundiko bozeramaileak esan du gaur egin dituztela adineko pertsonen egoitza zentroei zuzendutako azken aholkularitza saioak, Aita Menniren laguntzarekin. "Saio hauen helburua izan da egoitzetako langileei behar duten laguntza ematea eta horretarako zalantzak argitzeaz gain, COVID-19ari begira hartu diren neurri eta protokoloetan sakontzea".

Egoitzen garbiketa eta desinfektazio lanekin jarraitzen dutela ere esan du Mendozak; atzo eta gaur egindakoen artean, Eskoriatzako Jose Arana eta Aretxabaletako GSR Debagoiena.


Indaba artean "herria egin" zuten zapatuan Algortan

Hogeigarrenez, Indabada jaialdia egin zuten urriko azken zapatuan Algortako San Nikolas plazan. Urteroko ohiturari jarraituz, eremu publikoaren erabilera aldarrikatzeko izaerari eutsi eta hamarkada bi hauetako errepasoa egin zuten, jai giroan. Hona hemen egun horretako irudi batzuk.

Adi! Bihar, martitzenean, zapatuan grabatutako saio berezia publikatuko dugu... Ez galdu!


Bi gizonezko atxilotu dituzte taberna batean lapurtzen saiatzeagatik

Atxilotutako bi gizonezkoek beren gauzen artean ia mila euro zituzten

Herriko beste taberna batean ere antzeko lapurreta gertatu zen urriaren 31n

Landetako taberna bateko makina txanponjale bateko dirua lapurtzen saiatzeagatik bi lagun atxilotu zituen Ertzainak heregenun. Tabernako jabeak ertzainei deitu zien,ustez hiru lagun tabernako makina bateko dirua lapurtzen ari zirelako.

Azkoitiko Ertzainetxeko uniforme gabeko patruila bat joan zen tabernara eta bi gizonezko makinaren ondoan ikusi zituzten; makinaren atea zabalik zegoen. Gizonetako bat makinaren aurrean makurtuta ikusi zuela eta hirugarren batek alde egin zuela adierazi zien tabernariak ertzainei. Orduan, ertzainek 34 eta 37 urteko bi gizonezkoak (F.A. eta M.T.) atxilotu egin zituen.

Ertzainen arabera, atxilotutako bi gizonezkoek beren gauzen artean ia mila euro zituzten, billetatan eta txanponetan banatuta, baita hiru sakelako telefono eta telefono mugikorrentzat lau txartel SIM ere. Atxilotutako bi lagunak gaur goizean utzi ditu Ertzaintzak epailearen esku, polizia eginbideak bukatutakoan.

Urriaren 31n Azpeitiko beste taberna batean antzerako beste gertakizun bat izan zela adierazi du Ertzaintzak, "hiru lagunek jolas makinetako baten atea irekitzea lortu zuten eta presaka ihes egin zuten, zerbitzariak harrapatu zituenean". Orain Ertzaintza ikertzen ari da atxilotutako lagunek joan den ostiraleko saioan parte hartu ote zuten.


Prezipitazioak izango dira goizean eta elur maila 800-900 metro artean kokatuko da. Arratsaldean, berriz, elur maila jaitsi egingo dela iragarri du Euskalmetek. Haizea zakar ibiliko da.


Orio Arraunketa Elkarteak senior mailako hiru traineruak aurkeztu ditu gaur plazan

19:00etan abiatu dute traineruen aurkezpen ekitaldia Orioko plazan, eta protagonistak arraunean iritsi dira herriko plazara. Bertan zaletuen txalo zaparrada eta animo oihuak jaso dituzte neska-mutilek.


Kontzertua txistuaren airean.

Musika Eskolako Txistulari Taldeak udaberriko kontzertua eskaini zuen atzo eguerdian Udaletxeko arkupetan. Bertan, Iñaki Egurenek zuzenduta, Ansorena eta Oñatibia bezalako musikariek egindako piezak jo zituzten. Egurenek moldatutako Xabier Leteren Amets betezko loa izeneko abestia ere entzun ahal izan zuten bertararatu zirenek. Giro apartak lagunduta, txistuaren airean murgildu ziren entzuleak arkupetan.


Presoen eskubideen alde ari direnen aurkako operazioa salatu dute

Euskal Preso Politikoen eskubideen defentsan lanean ari diren senideen, herritarren eta elkarteen kontra egindako polizia operazioa salatu dute hainbat goierritarrek. Herenegun iluntzean elkarretaratzea egin zuten Ordizian, eta LAB sindikatuak ere oharra kaleratu du, atxiloketak salatzeko deitu dituzten mobilizazioetan parte hartzeko deia eginez.Sindikatuaren ustez, «presoen kolektiboa babes gabe uzteko helburuarekin antolatutako operazio polizial, politiko eta mediatikoa izan da» aste honetakoa, eta operazioarekin «elkartasuna kriminalizatu» nahi dutela esan dute: «Presoen eskubideen aldeko borrokarekin konprometitzea gogor zigortzen dute, eta helburu horrekin Euskal Herrian eta gure mugetatik harago presoen eta senideen egoera ezagutarazi eta salatzeko lan publikoa egiten ari diren pertsonak eta senideak ere jo puntuan dituzte».Espainiako Estatuak «Euskal Herriaren bake nahiak ito» nahi dituela salatu du LABek, Euskal Herriak «konponbideruntz egin duen pauso oro blokeatuz eta errepresioaren bidea zapuztuz». Hori horrela, aste honetakoa bezalako «eraso antidemokratiko hauek euskal demokrazia eraikitzeko konpromiso gehiago ekarri» behar dituztela uste du LABek. Horrela, antolatu diren ekintzetan parte hartzeko deia egin die langileei ere.CAFen lanuztea egingo dute gaur, 11:00etatik 12:00etara.


'Sautrela'-ri erreleboa harturik, 'Arte[faktua]' literatur saioa estreinatuko dute otsailean

Kike Amonarrizek 'Sagak' saio berria aurkeztuko du hilaren 17tik aurrera. Etzi, 'Gailurra Xtreme Perdido' ematen hasiko da ETB1, eta, igandetik aurrera, 'Merli' telesaila emango du.

2018ko saio eta eduki berriak aurkeztu ditu gaur ETBk, Donostian. Berrikuntzen artean, literatur saio berri bat egongo da: Arte[faktua]. Yolanda Mendiolak zuzendu eta aurkeztuko du, otsailaren 3tik aurrera. Saioaren ardatz nagusia elkarrizketa bat izango da, idazle batekin. Berrikuntzak, irakurle eta liburu saltzaileen gomendioak eta booktuberrenak agertuko dira. ETBk berak ekoitziko du saioa. Larunbatetan emango dute, 15:00etan.

Beste berrikuntza bat Sagak saioa izango da. Euskal Herriko familia ezagunak ditu ardatz, belaunaldiz belaunaldi diziplina bati eutsi dioten dinastiak. Kike Amonarrizek aurkeztuko du, hilaren 17tik aurrera. Baleuko ekoizpen etxeak egingo du —Ur handitan saioa ere egiten du egun ETB1entzat—.

Ibon Gaztañazpi kazetaria, bestalde, Gailurra Xtreme Perdido saioan murgilduko da ostegunetik aurrera. Gari Aristegi medikua eta Alberto Aierbe mendiko aditua izango ditu bidelagun. Hamabi lagunekin batera, GR11 ibilbidearen zati bat egingo dute, Pirinioetako Monte Perdidoraino (Aragoi, Espainia). Batez beste, 42 kilometro egingo dituzte jardunaldi bakoitzean.

Igande honetatik aurrera, bestalde, ETB1ek Merli telesail katalana emango du.

Edu Barinaga ETBko zuzendariak iragarri duenez, iluntzeko Gaur egun albistegiaren aurretik emateko saio bat ari dira prestatzen. "Euskal Herria zuzenean saioaren antzekoa izango da, baina beste lantalde batekin". Aste batzuk itxaron beharko dira saio horren estreinaldia iritsi arte.

'3txulo' itzuliko da, ETB3ra

ETBko zuzendariak aurkezpenean azaldu du 3txulo haurrentzako saioa ez dutela kendu. «3txulo berritu bat aurkeztuko dugu laster, eduki berriekin. Martxotik aurrera jarriko dugu martxan, ETB3n».

ETB2n abian da jada El conquistador del Caribe saioaren hamalaugarren denboraldia. Hilaren 17tik aurrera, El Conquis-en eztabaidak hasiko dira.


Txibiteren 13 kontseilariek kargua hartu dute, eta osatu da Nafarroako Gobernu berria

Kontseilarietako zortzi PSNkoak dira, lau Geroa Baikoak eta beste bat Ahal Dugu-koa. Gobernu parekidea eratu dute. Txibitek nabarmendu du gobernu berriak aurrekoaren laguntza izango duela.

Maria Txibitek Nafarroako lehendakari kargua hartu ondorengo egunean, gobernu berriko kontseilariek hartu dituzte beren gain gobernuak izango dituen 13 sailetako ardurak. Ekitaldia eguerdian hasi da Nafarroako Jauregiko Tronuaren aretoan.

Karguaz jabetu ondoren, Maria Txibitek eskerrak eman dizkie kontseilari berriei emandako pausoagatik. "Une zailak pasako ditugu, baina baita une onak ere". Ahaleginak merezi duela uste du. Txibitek nabarmendu du aurreko gobernuko kideen laguntza ere izango dutela. Biharko jarri dute lehen gobernu bilera (10:30), baina ez da aurreikusten ondoren agerraldirik egingo dutenik.

Ondorengoa izango da Nafarroako Gobernu berriaren osaketa:

Javier Remirez (PSN): Presidentetza, Berdintasun, Funtzio Publiko eta Barne kontseilaria. Lehen lehendakariordea ere izango da.

Mari Carmen Maeztu (PSN): Gizarte Eskubideetako kontseilaria.

Bernardo Ziriza (PSN): Lurralde Kohesioko kontseilaria.

Santos Indurain (PSN): Osasun kontseilaria.

Elma Saiz (PSN): Ekonomia eta Ogasun kontseilaria.

Juan Cruz Cigudosa (PSN): Unibertsitate kontseilaria.

Carlos Gimeno (PSN): Hezkuntza kontseilaria.

Rebeca Esnaola (PSN): Kultura eta Kirol kontseilaria.

Manu Aierdi (Geroa Bai): Garapen Ekonomikoko kontseilaria.

Jose Mari Aierdi (Geroa Bai): Lurralde Antolaketa, Etxebizitza, Paisaia eta Proiektu Estrategikoen kontseilaria. Bigarren lehendakariordea ere izango da.

Ana Ollo (Geroa Bai): Herritarrekiko eta Erakundeekiko Harremanetarako kontseilaria.

Itziar Gomez (Geroa Bai): Landa Garapen eta Ingurumen kontseilaria.

Eduardo Santos (Ahal Dugu): Justizia eta Migrazio Politiketako kontseilaria.

Kontseilarien lehen hitzak

Behin karguaz jabetu eta gobernu argazkia atera ostean, kontseilari bakoitzak bere departamenduaren nondik norakoen eta erronken berri eman die kazetariei. Adibidez, Javier Remirez presidenteordeak erronken artean trafiko eskumena leheneratzeko konpromisoa betetzeko asmoa du -iragan urriaren 31n Pedro Sanchezek hitz eman zuen.eskumen hori itzuli behar zitzaiola Nafarroari-. Era berean, iragan legealdian Polizien Legea onartu zen, eta horren aurrean, garatzeko orduan, poliki joan nahi du.

Oraindik ez dute esan nor izango den bozeramailea. Beste presidenteordea Jose Mari Aierdi izango da, eta hark gobernuaren aniztasuna nabarmendu du. "Bide orri argia dugu eta Nafarroako erronkei ikuspegi aurrerakoi batetik egingo diegu aurre". Bere hitzetan, Nafarroako egoera "duela lau urtekoa baino hobea da". Bere departamenduari dagokionez, etxebizitzaren plan estrategikoa aurrera ateratzeko asmoa azaldu du. Lurralde antolamenduari dagokionez, udalen eta gainerako eragileen arteko koordinazioaren beharra azpimarratu du.

Elma Saizek euskaraz ere zin egin du. Kazetarien aurrean, MIkel Aranburu kontseilari ohiari atzo botere aldaketan eskaini zion laguntza eskertu dio. Aurrean dituen gaien artean, bat amatasun baimenen zerga kenkaria itzultzeko aukera dago: Txibitek promes hori egin zuen hauteskunde kanpainan, baina beste gobernu bazkideak, aurreko legealdian, neurriaren aurka zeuden (Gorenaren epaia Nafarroari aplikatzea ez dagokiola argudiatuta). Beste erronken artean, aipatu ditu 2020ko aurrekontuak prestatzea edo hurrengo bost urteetarako ekarpenaren kalkulua (2020tik 2024ra).

Kontseilarietako bi (Manu Aierdi eta Ana Ollo) aurreko gobernuan izan ziren, eta Txibitek nabarmendu du euren esperientzia baliagarria izango dela. Aierdiren kasuan, aldaketa batzuk daude egituran: obra publikoak eta azpiegiturak Bernardo Zirizak hartuko du. Aierdik onartu du "departamendu handia" zela orain arte izan duena, baina orain arte berekin izan direnetako batzuk lan taldean jarraituko dute. Politika ekonomikoari dagokionez, aurrekoaren bidetik jotzeko borondatea du.

Ana Olloren kasuan, hiru atal garrantzitsu izango ditu bere gain: Europako politikak, hizkuntz politika (Euskarabidearen kudeaketa barne) eta bake eta bizikidetza zuzendaritza. Dena den, azken atal horretan, PSNk izendatuko du zuzendaritza. "Ilusioz hartu du bigarren agintaldia, orain arte politketako askorekin jarraitzea esan nahi duelako".

Bernardo Zirizak obra publikoen ardura izango du, Lurralde Kohesio departamenduan. Besteak bestek, Nafarroako Ubidearen lehen fasearen zabaltzearekin amaitzeko eta bigarren fasearekin hasteko asmoa aipatu ditu. Halaber, pil-pilean den beste auzia, abiadura handiko trena da. Azpiegitura horri segida eman nahi dio.

Indarrez sartu den kontseilarietako bat Juan Cruz Zigudosa izan da. Unibertsitateak, Berrikuntza eta Eraldatze Digitalaz arduratuko da, eta ohartarazi du gobernu barruan "gerra emateko" asmoa duela, eraldatze digitala gobernu osoari dagokion gaia delako. "Nafarroa eraldatu behar dugu, eta puntako lurralde bihurtu", aipatu du. "Ezin dugu begiak itxi eta zenbat eta lehenago katuari kriskitina jarri eta eraldatze digitalari aurre egin orduan eta hobeto. Zoritxarrez departamendu transbertsala da nirea, eta gobernu kontseiluan entzungo naute departamendu batek ere ez duelako eraldatze digitala bere baitan".

Itziar Gomezek Landa Garapen eta Ingurumen departamendua izango du eta erronken artean aipatu du Europako Batasuneko hurrengo Nekazaritza Politika Bateratuaren negoziazioa.

Carlos Gimenok, PSNko parlamentari gisa, gogor jo zuen aurreko legealdian Maria Solana Hezkuntza kontseilariaren aurka. Hezkuntzan "aukeren berdintasuna" bultzatu nahi du Gimenok. Iraganean parlamentari gisa egindakoaz galdetuta, erantzun du lau urteotan egindako lanak eraman duela PSN dagoen tokira eta Hezkuntzako kontseilari izatera. Dena den, "aurrera begiratu" nahi du GImenok orain.

Justiziaren atala orain arte Lehendakaritza sailean egon bada ere, Migrazioaren arloa berria da. Eduardo Santosen arabera, "ohorea eta erantzukizuna" da ardura hori hartzea. "Erronken artean dago pertsona migranteak Nafarroako gizartean integratzea eta egin dezaketen ekarpen positiboari erreparatzea". Era berean, bere ardurapean egongo da ere nola eman laguntza migranteei zerbitzu publikoen bitartez.

Santos Indurain Osasun kontseilarien lehentasunen artean egongo da oinarrizko arreta indartzea. Erronken artean aipatu du itxarote zerrendak murriztea edo profesionalen defizitari aurre egitea. Rebeka Esnaola Kultura eta Kirol kontseilariak ilusioz hartu du izendapena eta lehen egunok lan taldea egituratzeko baliatuko ditu.


Hernaniko arraunlari gazteak,

txapeldun Elorrabin

Federazio Saria jokatu dute hiru estropadatan Hernaniko arraunlari gazteek, infantil eta kadete mailakoek. Elorrabin jokatu zuten azken estropada asteburuan eta lortutako emaitzak bikainak dira. Infantil mailan, mutil zein neskek, aurreneko postuan bukatu zuten. Kadete mailan ere, fin aritu ziren, Getariaren atzetik, bigarren bukatuta.


Lidl supermerkatuen izenean iruzur egiten dabiltza ohartarazi du Ertzaintzak

Sari bat lortu duela aitzakiatzat hartuta, datu pertsonalak eskatzen dizkiote iruzurgileek biktimari, telefono bidez, eta ordainpeko online jokoetarako erabiltzen dituzte.

Lidl supermerkatu katearen izenean Euskadin egiten ari diren iruzurrez ohartarazi ditu herritarrak Ertzaintzak. Iruzurgileak mezu edo dei bidez jartzen dira biktimarekin harremanetan. Sari bat lortu dutela jakinarazten diote, eta aitzakia horrekin, datu pertsonalak eta kreditu txarteleko datuak eskatzen dizkiote, ordainpeko online jokoetan erabiltzeko.

Ohar batean, Ertzaintzak gomendatu du, zalantza izatekotan, informazio pertsonalik ez ematea eta aurretiaz eskaintza egiten duen enpresa kontsultatzea. Era berean, susmagarria den dei edo mezu bat jasoz gero, salaketa jartzea aholkatu du.

Azkenaldian, Ertzaintzak lau salaketa jaso ditu: Donostian, Gasteizen eta Getxon. Horietan guztietan Lidl supermerkatuen izenean egin zuten iruzurra. Litekeena da kasu gehiago ere egotea.

Esan bezala, SMS bat bidalita edo dei bat eginda, opari bat lortu duela jakinarazten dio iruzurgileak biktimari. Ondoren, datu pertsonalak eta kontu korronteari buruzko informazioa eskatzen dio, opariaren bidalketa gastuetarako behar dituela arrazoituta. Azkenik, informazio hori ordainpeko online jokoetan harpidetzeko erabiltzen du. Maula horietako batzuk telefono zenbaki hauetatik egin dituzte: 647783929 y 647784194.

2015an hasi ziren Estatuan mota horretako iruzurrak egiten.


Hasiera gazi-gozoa

Ostadar SKTren saskibaloi alorreko errendimenduko bi taldeek denboraldiko lehen partidua jokatu zuten pasa den asteburuan. 29-36 galdu zuten kadete neskek Ordiziaren kontra, eta 22-37 irabazi jubenilek Zast Zarautz taldearen aurka.

Gazi-gozoa izan da denboraldiaren hasiera saskibaloiko errendimendu mailako bi taldeentzat. Kadete neskek ezin izan zuten Ordizia mendean hartu; 29-36koa izan zen markagailua amaieran. Errendimenduko junior neskek aldiz, Orion eskuratu zuten denboraldiko lehen garaipena larunbat arratsaldean. Zast Zarautz taldea izan zuten aurrean eta defentsa-lan bikaina egin ostea 22-37 irabazi zuten.

Bestalde, 3. probintzialeko senior mutilek urrian hasiko duten sasoia prestatzen jarraitzen dute. Lagunartekoa jokatu zuten atzo goizean Kiroldegian, Luberriren aurka. Erraz nagusitu ziren Borja Franganilloren jokalariak, 95-53. Aurtengo denboraldian goiko postuetan egoteko gaitasuna dutela erakutsi nahi dute eta igoerako playoff-a jokatzeko sailkatu.

Saskibaloi eskola

2015-2016 denboraldirako berrikuntza nagusia da hastear den saskibaloi eskola. Ostadarrek 8 eta 11 urte bitarteko gaztetxoei aukera emango die kirol horretan murgiltzeko. Horretarako, urri hasieratik ostiralero elkartuko dira Michelingo kirol-gunean, 18:30ean. Izena emateko epea zabalik dago oraindik; Ostadarrek Geltoki kalea 25 zenbakian duen bulegora joan beharko dute interesa dutenek, 18:00etatik 20:00etara bitartean.


Hitzordua, gaur

Euskera lagunartean praktikatzeko aukera izango da gaur. Kafe tertulia antolatu dute, 17:00etan Gunean.


Londreseko Orkestra Filarmonikoan pianoa jotzeko hautatu dute Antonio Oyarzabal

“London Philarmonic Orchestra”-ren barruko “Foyle Future” programako piano-jolea izateko hautatu berri dute Antonio Oyarzabal musikari laudioarra.

Lortu berri duen postuaren bidez hainbat kontzertu eskaini ahalko ditu Oyarzabalek ikasturtean zehar. Hortaz gain, gazteei zuzendutako programa didaktikoetan ere hartuko du parte.

Musikari laudioarra pozik azaldu da, Erresuma Batuko orkestra ospetsuenetako batean arituko baita jotzen.

Oyarzabal, udaberrian Laudion eskaini zuen kontzertu batean:

[video:https://www.youtube.com/watch?v=eFtwZ9riHXI]

Ikusi hemen Antonio Oyarzabali iaz bere ibilbidearen inguruan eginiko elkarrizketa.


Errusiako Iraultzaren ondorengo literatura aztertuko dute asteazkenean

Nevsky Prospect argitaletxeko sortzaile den James Womack idazle eta itzultzaileak Errusiako literatura iraultzaren ondorengo goiburuko hitzaldia eskainiko du heldu den asteazkenean, hilaren 30ean, Ikust Alaia udal liburutegian. Ekitaldia denei irekia da, eta 19:30ean hasiko da. Belen Sierra Kultura ordezkariak adierazi du Womacken solasaldia Eusko Jaurlaritzak abiatutako eta Irungo Udalak lagundutako Munduko Paisaiak programaren barruan kokatzen dela. “Ekimen honen bitartez literaturaren aldetik beste kultura eta errealitate batzuk ezagutarazi nahi ditugu”, argitu zuen Sierrak.

James Womack itzultzailea

James Womack Cambridgen (Ingalaterra) jaio zen 1979. urtean. Oxfordeko unibertsitatean errusiar eta ingeles filologia ikasketak egin zituenm eta mende hasieran Errusian bi izan zen bi urtez. 2008an Madridera joan zen bizitzera eta han Nevsky Prospects argitaletxea sortu zuen, literatura errusiarrari zuzendutakoa.

Hainbat itzulpen egin ditu errusieratik gaztelerara, haien artean, Dostoievski, Pushkin eta Turgueneven liburuenak. Madrilgo Complutense unibertsitatean literatura irakaslea da, eta Revista de Libros eta Times Literary Supplement aldizkarietan errusiar literaturari buruzko erreseinak idazten ditu.


'Berriro ere euskara erabilera politikorako hauspotu da Nafarroan'

Ion Muñoa eta Ibai Fernandez izan dira Mezulariko solasaldian.

Astearteko solasaldian aztergai izan dugu Nafarroako gobernuak gaztelaniari lehentasuna emateko hartu duen erabakia. Horrez gain, CISen azken inkestaz aritu gara Ion Muñoa eta Ibai Fernandezekin.


Xabier Montoia ikusteko, sarrerak salgai

Maiatzaren 3an Xabier Montoiaren kontzertua izango da Berriaren jaialdiaren barruan eta sarrerak salgai daude Txilin eta Elkarren.


Ekintzaileei zuzendutako bigarren tailerra egingo da Mutrikun

Mutrikuko Udalarekin elkarlean, eta ZuEkin egitasmoaren baitan, Debegesa garapen agentziak bigarren prestakuntza tailerra eskainiko du Mutrikun, “ekintzaileei euren negozioa abian jartzen laguntzeko”. Tailerrak, hain zuzen ere, Debegesak urrian eskainitako formazioari jarraipena emango dio. “Tailer hura negozio ideia berriak sortzera bideratu zen. Zazpi lagunek parte hartu dute, eta denetara, sei negozio ideia sortu dira”.

Bigarren saioari dagokionez, negozio ideia garatzeko eta enpresa martxan jartzeko prestakuntza emango da. “Besteak beste, bideragarritasun plana landu, merkatua aztertu eta marketin plan bat egiteko oinarriak finkatuko dituzte parte hartzaileek”.

Tailerra datorren astelehenean [azaroak 9] hasiko da, eta sei egunetako luzera izango du (azaroaren 18a arte). Eskolei dagokienez, Konde kaleko bulegoan egingo dira 09:30etik 13:30era. Parte hartu nahi dutenek aurretik eman beharko dute izena 943- 82 01 10 telefono zenbakira deituta edota ekintzaile@debegesa.eus helbidera idatzita. Izen ematea doakoa dela gogorarazi dute Debegesako arduradunek.


Kanaria Handia-Caja Laboral (68-77): garaipena neurketa bero batean

Caja Laboralek Kanaria Handia menderatu du 68 eta 77. Pedro Martinez entrenatzailea kanporatua izan da azken laurdenean, nogehiagoka berotuz.

Caja Laboral hobetuz joan da neurketak aurrera egin duen heinean, beharrei egokituz. Dusko Ivanovicen mutilek markagailuan aurretik jartzea lortu dute bigarren laurdenetik aurrera, lehenengoa berdinduta bukatu ostean. Teletovic izan da jokalaririk onena 24 puntu eginez.

Neurketa hasi bezain laster Caja Laboralek zenbait errebote galdu ditu eta lokalek aprobetxatu dituzte markagailuan aurretik jartzeko. Baskoniako defentsa ez da fin ibili lehen laurdenean, hala ere, Ribas ondo aritu da erasoan eta bikain atzekaldean eta Kanaria Handiaren lehen erasoaldiak geldiarazi ditu. Pedro Martinezen mutilak ez dute atsedenik eman eta aurretik jarri dira. Baina Pablo Prigionik lehen hirukoa egin eta gasteiztarrak jokoan sartu ditu.

Bigarren laurdena berdinduta hasi dute bi taldeek. Dusko Ivanovicek konponbideak bilatu nahiean errotazioak egin ditu eta ondo atera zaio. Kanariarren zenbait baloi oparitu dituzte eta gasteiztarrek ez dute aukera galdu. Kanaria Handiaren saskiratze falta eta San Emeterio, Teletovic eta Olesonen bi hirukoek Baskonia atsedenaldiara 31 eta 40 heltzea ahalbidetu die.

10 tantoko desberdintasuna mantendu dute markagiluan neurketa bukatu arte eta horrek lasaitasuna eman dio gasteiztarren jokoari. Olesonek beste hiruko bat lortu du eta azken laurdenera 49 eta 57 heldu dira.

Baina Kanaria Handia bizirik jarraitu du eta desberdintasuna gutxitzen saiatu da. Baskonia, bere aldetik, lehen laurdeneko hutsak errepikatzen hasi da. Gainera norgehiagoka liskartu da epaileak Pedro Martinez entrenatzailea kaleratu duenean. Zaleak ere berotu egin dira epaileen aurka eta osasun zerbitzuek zaletu bat esku-ohean atera behar izan dute neurekta geldiaraziz. Azkenean partida 68 eta 77 bukatu da gasteiztarren alde.

Kanaria Handia-Caja Laboral: 68-77 (15-15) + (16-25) + (18-17) + (18-20)


Gazte Asanbladak mobilizazioa deitu du Landazuri okupatzeagatik egingo den epaiketa salatzeko

Irailaren 26an epaituko dituzte Landazuri gaztetxea okupatzeagatik auzitara eramandako 9 gazteak. Amurrioko Gazte Asanbladak, herriko gazteen beharrei erantzun bat eman nahiean, “Gazte Lokala” proiektua aurkeztu zion Uudalari. Helburua, lokal publiko eta autogestionatu bat izatea zen. Honen erantzunik jasotzen ez zutela ikusita, 15 urte baino gehiago hutsik dirauen Landazuri etxea okupatu zuten iazko otsailean. Egun horretan bertan, ertzaintzak barruan zeuden 9 gazte irtenarazi eta identifikatu egin zituen.

Amurrioko Gazte Asanbladak, herriko gazteen beharrei erantzun bat eman nahiean, “Gazte Lokala” proiektua aurkeztu zion Uudalari. Haien helburua, lokal publiko eta autogestionatu bat izatea zen.

Honen erantzunik jasotzen ez zutela ikusita, 15 urte baino gehiago hutsik dirauen Landazuri etxea okupatu zuten iazko otsailean. Egun horretan bertan, ertzaintzak barruan zeuden 9 gazte irtenarazi eta identifikatu egin zituen. Hori dela eta, gazte hauek epailearen aurrera eramango dituzte ondasun higiezinaren usurpatzea egotzita. Epaiketa datorren irailaren 26an izango da, ostegunean.

Honen aurrean, Gazte Asanbladak mobilizazirako deia luzatu du. Irailaren 25ean, asteazkena, kazerolada mugikorra egingo da 18:30etan plazatik hasita eta irailaren 26an, epaiketa egunean izango diren mobilizazioei adi egoteko eskatu dute.


5,4 milioi katalanek boza eman ahal izango dute A9an

Gainera, Generalitateak aurreratu duenaren arabera, 2.718 hautesleku prestatuko dituzte Katalunia osoan zehar, kontsultaren kontra dauden herrietan ere bai.

5,4 milioi katalan deituko ditu Generalitateak azaroaren 9ko kontsultan parte hartzeko, eta bertan bizi diren atzerritarrek ere boza emateko aukera izango dute. Gainera, 2.718 hautesleku prestatuko dituzte Katalunia osoan zehar, kontsultaren kontra dauden herrietan ere bai.

Joana Ortega Generalitateko presidenteordeak azaroaren 9an egitekoa den kontsultaren eguneko dispositiboaren berri eman du gaur, igandea, prentsaurreko batean, baina ez du zehaztu zer egingo duten Auzitegi Konstituzionalak debekatzen badu. "Badaezpadako jarrera" ez duela hartuko esan du, ziur dagoelako "legearen, Konstituzioaren eta Estatutuaren araberakoa" dela.

Joana Ortegaren arabera, 8.130 mahai eta 10.800 hautesontzi prestatuko dituzte 2.718 hauteslekutan, Kataluniako udalerri guztietan. Horretarako, Generaltitateak lekuen zerrenda igorri die udalei dagoeneko, eta hamar eguneko epea dute "alternatibak aurkezteko".

Presidenteordearen esanetan, zenbait alkatek egindako adierazpenak gorabehera, Kataluniako Gobernuak ez du oharrik jaso, hautesontziak jarri nahi ez dituztenen udaletatik.

Edonola ere, "lokalak ez dira oztopo izango botoa emateko, Generalitateak bermatuko du", ziurtatu du Ortegak, baina ez du zehaztu zelan bermatuko duen; kontsultarekin kolaboratzea Kataluniako Parlamentuan onartutako "legea betetzea da", esan du.

Gainera, Joana Ortega ziur agertu da zozketa bidez hautatuko dituzten mahaietako 24.390 kideek euren "eginbeharra" beteko dutela, nahiz eta onartu duen ez daudela behartuta egitera -hauteskunde egunetan ez bezala-, eta kontsulten legeak aurreikusi du agertzeari uko egitea.


Guda zibileko gorpu bila, indusketa egin dute Otsati eta Aranzadi elkarteek

Ahozko lekukotzetan oinarritu dira historia berreskuratzeko. Atzo egin zituzten lehen lur altxaketak. Testigantzen arabera, Guda Zibilean eraildakoen gorpuak daude.

Otsati Elkartearen egitasmoa izan da. Hilabeteak eman dituzte ahozko elkarrizketen bidez Guda Zibileko arrastoak ikertzen. Horrela jakin dute, besteak beste, Artziniegan zenbait pertsonen gorpuak daudela lurperatuta. Horregatik, Aranzadi zientzia elkarteko kideekin egin dute indusketa. "Momentuz ez da ezer agertu", adierazi du Alberto Martinez-Gutierrez Otsatiko kideak.

Atzo goizean ekin zioten lurra altxatzeari: "Ahozko lekukotzetan oinarritu gara. Artziniegako lau lekukotza jaso ditugu Guda Zibilean eraildakoak lurperatuta zeudela esanez". Aranzadi Elkartearekin jarri ziren harremanetan orduan, "horregatik etorri dira makinariarekin laguntzera".

Ikerketa, zabalik

Prozedurari dagokionez, behatzeko lurraren jabeari baimena eskatu diote, eta udala jakinaren gainean jarri: "Ez dugu laguntzarik jaso, baina ez dugu eskatu ere ez. Lekukotzek ez dute gezurrik esaten, baina litekeena da metro batzuk urrunago egotea; baita ezer ez topatzea ere".

Aurrera begira, Aranzadikoekin harremanetan jarraitzeko asmoa agertu du Otsatik: "Testigantza gehiago ditugu gudariak lurperatuta non egon daitezkeen diotenak. Orain dela bi aste buruherzur bat eman genien 8 milimetroko zulo batekin analizatzeko". Hortaz, aurreneko indusketak bukatutzat eman arren, ez dute ikerketa itxi.


Obamak ez du Guantanamorekin agindutako bete

Atzo Obamak kartzelaren itxiera bertan behera utzi zuen. Bi arrazoiengatik izan liteke: Kongresuak ixteko bere ekimen guztiak blokeatu ditu eta estatubatuarrek ez dute funtsezkotzat jotzen.

Estatu Batuetako presidenteak ez du emandako hitza bete. Eta ziurrenik ez du beteko agintean gelditzen zaizkion bi urteetan.

Kuban dagoen Guantanamo espetxea 2010eko urtarrila baino lehen itxiko zuela agindu zuen Obamak Etxe Zurira iritsi bezain laster eta epaiketa militar berriak bertan behera utzi zituen. Data hura igarota, badirudi, Guantanamoko presondegiak irekita jarraituko duela denboraldi batez; izan ere, Obamak atzo ixteko erabakia bertan behera uzten zuela iragarri zuen.

Hori horrela, bi urtez geldirik egon diren Epaitegi militarrek Guantanamoko presoen aurkako salaketak aurkeztu ahal izango dituzte baina ezingo dute Bushen garaian tortura bidez lortutako frogarik aurkeztu.

Obamaren jarrera aldaketa ulertzeko bi arrazoi aintzat hartu behar dira. Batetik, Estatu Batuetako kongresuak espetxearen itxierari zuzendutako presidentearen ekimen guztiak blokeatu ditu. Bestetik, estatubatuar gehienek ez dute Guantanamoren itxiera funtsezkotzat jotzen.


'Argala'ren omenaldia ekitaldi politikoa izan zela esan du Erkiziak

Arrigorriagan ETAko kideari egindako omenaldi batean ustez terrorismoa goraipatzeagatik auzipetu du Garzon epaileak.

Tasio Erkizia ezker abertzaleko buruzagi historikoak Auzitegi Nagusko Baltasar Garzon epailearen aurrean deklaratu du gaur goizean. Jose Miguel Beñaran ''Argala'' ETAko kideari egindako omenaldi batean terrorismoa goraipatzea leporatu dio epaileak. Erkiziak azaldu duenez, omenaldia "ekitaldi politiko bat besterik" ez zen izan.

Fiskaltzak eta Dignidad y Justicia elkarteek ez dute kautelazko neurririk eskatu Erkiziaren aurka.

Dignidad y Justicia elkartearen galderak erantzuteari uko egin dio Erkiziak, "sinesgarritasunik eta ohorerik ez duelako".

Bere egunean, Arnaldo Otegiri ere espetxe zigorra ezarri zioten ''Argala''ren omenez egindako ekitaldi beragatik.

Bestalde, Zapateroren Gobernuari ezker abertzaleko erakunde politikoarekin hitzegiteko eskatu dio Erkiziak Madrilen. Aldi berean, Espainiako Gobernuari leporatu dio jazarpen politikan aritzea.

Dignidad y Justiciak 2009ko otsailean aurkeztu zuen Erkiziaren aurkako salaketa, ''Argalari'' buruz ''gorak'' botatzeagatik, Arrigorriagan egin zioten omenaldian (2008ko abenduan). Ekitaldia izan eta hurrengo egunean, Auzitegi Nazionaleko Fiskaltzak txosten bat egiteko eskatu zion Ertzaintzari, ETAko kideari omenaldia egin zioten edo ez zehazteko.


Kirmen Uribe: “Eleberria nederlanderaz, musschetarren hizkuntzan, argitaratzea oso berezia da”

Bosgarrenez itzuli dute Mussche eleberria, oraingo honetan nederlanderara. Zer suposatzen du zuretzat azken itzulpen honek?

Oso berezia da nire eleberria nederlanderara itzultzea, izan ere, liburuan Gantekoa zen Robert Mussche izeneko idazle baten bizitza kontatzen dut. Espainiako gerra garaian Bilboko haur bat jaso zuen etxean, gatazka hartatik babes bila irten ziren milaka haurretariko bat. Haiek bakarrik, gurasorik barik irten ziren transatlantiko handietan, eta asko Gantera iritsi ziren. Istorio hori kontatzen dut. Nire eleberria Robert Mussche poeta eta itzultzailearen hizkuntzan kaleratu dutela ikustea ederra da.

Nola joan zen itzulpenaren aurkezpen ekitaldia?

Oso ondo irten zen dena, izan ere, Minard antzoki famatua bete-beteta zegoen, eta sarrera guztiak agortu ziren. Aurkezpenean, Carmen Mussche egon zen, idazlearen alaba, eta denen aurrean hitz egin zuen. Historialari batek ere berba egin zuen, garai hartako gerrako haurrei zein gaur egunekoei buruz. Horrez gain, Wim Mertens piano-jole flamenkoak emanaldia eskaini zuen nik eleberriko pasarteak irakurtzen nituen bitartean. Aurkezpena ederra izan zen, emozio handikoa. Gainera, gerran atzerrira ihes egin behar izan zuten haurren familiako kideak ere bertan egon ziren.

Carmen Musscheren presentziak hunkitu al zintuen?

Nolabait zikloa ixtea suposatu zuen. Hainbat hizkuntzatan itzuli dute liburua: katalanez, japonieraz, espainieraz eta txineraz. Eta orain, nederlanderaz, musschetarren hizkuntzan argitaratzea oso berezia da.

Itzulpena euskarazko jatorrizko eleberritik abiatuta egin al du Kathelijne Bonnek?

Oraingo honetan ez. Gaztelaniazkoa izan dute abiapuntu, baina nik neuk ere parte hartu dut itzulpen lanetan. Oso ondo geratu da, egia esan. Oso pozik nago. Gainera, itzultzaileak eta argitaletxekoak eleberrian azaltzen ditudan toki guztiak ezagutzen zituzten, benetako pertsonen hainbat izen-abizen daude… Guzti horrek berezi egin du prozesua.


Terrorismoaren biktimei 'iruzur egitea' egotzi diote Rajoyri Madrilen

Parot doktrina bertan behera geratu eta gero, terrorismoaren biktimentzako justizia eskatu dute manifestazioan parte hartu duten milaka lagunek.

Parot doktrina bertan behera utzi ostean, terrorismoaren biktimentzat justizia eskatu dute milaka lagunek ostiral honetan Madrilen izandako manifestazioan. Halaber, biktimei "iruzur egitea" egotzi diote Mariano Rajoy Gobernuko presidenteari.

Espainiar Nazioaren Defentsarako Fundazioak (DENAES) deituta, biktimen elkarteko ordezkariek Madrilgo Dominikar Errepublikako Plazan egin dute elkarretaratzea, 1986. urtean ETAk 12 guardia zibil hil zituen leku berean. Parte-hartzaileek Parot doktrinaren amaieragatik protestatu dute.

Leloak

Martxan hainbat lelo izan dira irakurgai: "Botereak Barrabas askatu du", "Rajoy, koldarra, ETA kalean da", "Rajoy, txontxongilo, ETAk emango dizu botoa", "Inork ez du Espainia batua garaituko" eta "Espainia bakarra da, ez 51", besteak beste.

Manifestazioan parte hartu dutenen artean Sandra Paloren ama dago (2003an lau gaztek Sandra bortxatu eta hil zuten), baita Regina Otaola Gipuzkoako PPko buruzagi ohia. Halaber, hainbat politikari ere izan dira bertan, baina ordezkari gisa joan ez direla argitu dute.

Salaketak

Himnoa abestu ostean, Daniel Portero Duintasuna eta Justizia elkartearen presidenteak hartu du hitza eta, Estrasburgoko epaiaren ostean "80 hiltzaile aske geratu" direla salatu du.

Fiskaltzak Alcasserreko neskatoen hiltzailea Miguel Ricarten askapenaren aurkako helegitea aurkeztu du, baina ez ETAko kideen askapena. Horren harira, Porterok galdetu du: "Biktima batzuk lehen mailakoak al dira, eta besteak, bigarren mailakoak? ".

Jose Alcaraz Terrorismoaren aurkako Ahotsak (VCT) elkarteko arduradunaren iritzian, Parot doktrinaren amaiea "ezkutuko amnistia da".

Gainera, Jose Ortega Lara ETAk bahitutako Espetxeetako funtzionarioak PPren Gobernuaren aurka egin du. Rajoyren Gobernuak sozialisten politikarekin bat egin dutela esan du Ortega Larak, "hauteskunde kanpainan emandako hitzaren kontra joanda".


Asteburuan zazpi pilota partida jokatuko dira Madalensoron

Oiartzungo pilota elkarteek zazpi partida jokatu dituzte datorren asteburuan etxean. Oiarpekoek bost partida jokatuko dituzte, eta Txostekoek bi:

Ostirala, hilak 26

18:45etik aurrera, Oiarpekoen bi partida.

Larunbata, hilak 27

09:30ean, pala motzeko Lehenengo Mailako partida: Txost-Oiangu 2.

11:00etan, Oiarperen hiru partida.

15:00etan, pala motzeko Bigarren Mailako partida: Txost 1-Altzatarra.


MU saskibaloi taldeak Lehen Nazionalean jarraituko du

Mondragon Unibertsitatea saskibaloi taldeak, azkenik, mailari eutsiko dio hurrengo denboraldian. Zapatuan, maiatzak 12, San Inazioren aurka 56-68 irabazi ostean, Lehen Nazionalean izango da beste urtebetez talde arrasatearra. Datorren aste bukaeran amaituko dute denboraldia, La Salleren kontrako partiduarekin.

Zapatuan Iruñean garaipen oso garrantzitsua lortu zuen MU saskibaloi taldeak San Inazioren aurka. Partidu erabakiorra izan zen eta halaxe jokatu zuten arrasatearrek. Norgehiagoka berdintsu hasi zen, baina lehen laurdenaren bukaeran, 10 puntuko abantaila hartu zuen talde gipuzkoarrak. Zenbaitetan iruñearrek markagailua berdintzea lortu zuten arren, ez ziren inoiz aurretik jarri. Partiduko azken laurdenean, Mikel Arejola kapitainak (28 puntu) bere nagusitasuna erakutsi zuen, partidua erabakita utziz. Iruñean lortutako garaipenari esker, 56-68, MU saskibaloi taldeak Lehen Nazionalean jarraituko du datorren denboraldian.

Denboraldi bukaera

Denboraldiari amaiera emateko, datorren aste bukaeran, Biboko La Salleren aurka jokatuko dute, Iturripen. Mondragon Unibertsitatearentzat denboraldia erabakita dagoen arren, saskibaloi taldeak bere zaletuei azken garaipena eskaini nahi die. Izan ere, denboraldi osoan zehar zaletuengatik jasotako babesa eskertu nahi du nolabait saskibaloi taldeak.


Lezamako txapelketa irabazi dute Jaunarena eta Zabaleta leitzarrek

Aurrerako bi bikote Nafarroako Kirol Jolasen finalean izanen dira

Martxoaren 18an jokatu ziren Lezamako txapelketako finalak eta jubenil mailan txapeldun suertatu ziren Aurrerako Jon Jaunarena eta Zabaleta, Mendinueta gasteiztarrari eta Ontaria errioxarrari 22 eta 14 irabazita. Berria txapelketan ere ari da Jon Jaunarena Burlatako taldearekin eta Taintarekin bikote eginez, jubenil mailan. Martxoaren 20an Beotibarren jokatu zuten Aurrera Saiazeko bikotearen kontra eta 22 eta 10 irabazi zuten.

Emakumea Pilotari txapelketan laugarren

Emakumea Pilotari paleta goma txapelketan, hirugarren posturako lehia jokatu zuten martxoaren 21ean Aurrerako Iera Agirrek eta Saioa Aristorenak. Txapelketa ederra jokatu badute ere, azkenean laugarren izan dira, Aristorena eta Kontinen kontrako partida hori 18 eta 30 galdu baitzuten.

Irurtzun eta Zaramaga

Irurtzungo txapelketan, benjamin mailako Aurrerako bi bikoteek, Eskuderok eta Illarregik eta Alduntzin eta Altzelaik galdu egin zuten. Alebin mailan ere galdu egin zuten Eskuderok eta Gilek. Zaramagako txapelketatik ere berri txarrak Aurrerako pilotarientzat, kadete mailan galdu egin baitzuten Xabier Jaunarenak eta Hernandorenak.

Nafarroako Kirol Josetako finalean Aurrerako bi bikote

Nafarroako Kirol Jolasetan, finalaurrekoetako itzuliko partidak jokatu ziren Amazabalen martxoaren 21 goizean. Aurrerako lau bikotek jokatu dituzte finalerdiak eta horietako bik jokatuko dute finala. Izan ere, bigarren mailako benjaminetan, Aurrerako bi bikote ziren aurrez aurre eta nahitaez bakarra pasatu behar. Lehen partidan bezalaxe, Beñat Altzelaik eta Joanes Illarregik irabazi egin zieten Ander Alduntzin eta Joseba Eskuderori, oraingoan 18 eta 9, eta finalean izanen dira. Lehen mailako infantiletan, aldiz, Anartz Olanok eta Ibai Barberenak 12 eta 18 galdu zuten Zugarraldeko bikotearen kontra. Burlatakoek lehen partida ere irabazi zutenez, leitzarrak finaletik kanpo gelditu dira. Hirugarren mailako kadetetan, azkenik, Xabier Erasok eta Mikel Onsalok 22 eta 21 irabazi zioten San Migueleko bikoteari. Lizarran ere garaile atera zirenez, Aurrerako bikotea finalean izanen da.


Ostegun beltza langileentzat: lau behargin hil dira Bizkaian

Lau langile hil dira Loiun eta Galdakaon izandako bi lan istriputan.

Ostegun tragikoa Euskal Herriko langileentzat. Lau behargin hil dira Loiun eta Galdakaon (Bizkaia) izandako bi lan istriputan.

Lehen ezbeharra 06:05ean jazo da, Galdakaon, N-240 errepidean. Ordu horretan, kamioi batek eta Bizkaibus konpainiako autobus batek aurrez aurre talka egi dute, eta, ondorioz, bi ibilgailuetako gidariak hil dira.

Autobus gidariak 31 urte zituen eta Bilbokoa zen; kamioilariak, berriz, 41 urte zituen eta Mena haranean (Burgos) bizi zen, baina jaiotzez bizkaitarra zen.

Bi gizonak harrapatuta gelditu dira, eta suhiltzaileek erreskatatu behar izan dituzte, baina bertan hil dira.

Bizkaibus konpainiaren ibilgailua San Migel - Basauri - Bilbo (Begoñatik) linearen goizeko zerbitzua hastekoa zen, eta Bilboko Bailen kalera zihoan. Hori dela eta, istripua gertatu denean, ez zegoen bidaiaririk autobus barruan.

Handik ordu batzuetara, 15:30ean, beste bi langile hilda topatu dituzte furgoneta baten barruan, Loiun. Hildakoak 32 eta 33 urteko bi gizon dira, Errumaniakoak.

Lehen hipotesien arabera, bi gizonak atseden hartzen ari ziren, eta lokartuta geratu dira sorgailu bat konektatuta zuen furgoneta baten barruan. Gasak arnastuta hil dira.

Ertzaintzak Osalani bideratu dio ikerketa, lan istripua izan daitekeelako.

Ezbeharra Elotxerri auzoan, Loiu eta Sondika lotzen dituen errepidean.

Herritar batek konorte barik topatu ditu bi gizonak, eta larrialdi zerbitzuetara deitu du. Dena dela, osasun langil


Izurriaren bigarren oldea Asia hartzen hasi da

Japoniako Hokkaido uhartean berriz hartu behar izan dituzte herritarrak etxeratzeko neurriak, nahiz eta pentsatu izurria amaitua zela. Herrialde osoan larrialdi egoera ezarriko dute bihartik aurrera.

Asian hasi zen COVID-19 izurria, eta hilabete batzuk aurreratuta daude han, Euskal Herriarekin parekatuta. Horregatik, kristalezko bola eduki ezean, hara begiratu behar da etorkizunari igartzeko. Itxaropenerako arrazoiak ematen ditu begiradak, baina baita kezkatzekoak ere. Izan ere, Japoniako Hokkaido uhartean berriz konfinatu behar izan dituzte herritarrak, izurria gaindituta zegoela uste bazen ere, bigarren oldeak jo duelako.

Japoniako artxipelagoko iparraldeko irla handia da Hokkaido. Tsugaru itsasarteak banantzen du Honshu uhartetik. Japoniako uharterik handiena da Honshu, eta han daude hiri nagusiak, Tokio hiriburua tartean. Seikan tunelak eta trenbideak lotzen ditu bi uharteak.

Otsailaren amaieran larrialdi egoera ezarri zuten Hokkaidon, COVID-19 kasuak asko areagotzen ari zirela ikusita. Urtarrilaren 28an atzeman zuten lehenengo kasua, eta otsailaren 14an uhartean bertan kutsaturiko lehena. Naomichi Suzukik etxetik ez ateratzeko eskatu zien herritarrei otsailaren 28an.

Hego Korean egin bezala, azterketa kanpaina handi bat hasi zuten kutsatuak aurkitu eta bakartzeko. Hego Koreak emaniko erantzunaren modukoa izan zen: herritarrak aztertzeko, ez zuten itxaroten jendeak sintomak agertu arte edo ospitalera joan arte: osasun langileak joaten ziren birusaren bila.

Horri esker, kutsatzeak asko murriztu ziren: martxoaren erdialderako pare bat kasu baino ez ziren agertzen egunean. Horiek eta horiekin harremanetan egondakoak bakartzen jarraitu zuten, baina larrialdi egoera martxoaren 19erako utzi zuten bertan behera. Apirilaren 9rako, hauexek ziren zenbakiak: denera 226 kasu diagnostikatu, eta hamar hildako. Uste zuten hori izango zela azken balantzea, eta normaltasunera itzultzen hasi ziren.

Baina egoera berriz okertu da uhartean. Joan zen astean, ia 150 kasu atzeman dituzte, eta berriz ezarri behar izan dute konfinamendua.

Tsunamiaren bigarren olatua

Urtarrilaren hasieran atzeman zuten lehen kasua: Txinako Wuhan hiritik itzuli berria zen pertsona bat, Kanagawa eskualdekoa. Eta 24an bigarrena, hura ere Wuhandik heldutakoa. Zergatik gertatu da oraingo bigarren olde hau Japonian? Beharbada, zerikusia du Tokiok emaniko erantzun epelarekin. Olinpiar Jokoak ziren jokatzekoak han aurtengo udan, eta Japoniako Gobernuak ahaleginak eta bi egin zituen izurriari garrantzia kentzeko eta normaltasun itxura emateko, kirol ekitaldia arriskuan ez jartzeko. Hego Korean ez bezala, Japonian ez dituzte azterketa kanpaina handiak egin, oso garestia litzatekeela argudiatuta.

Gaur iragarri dutenez, bihartik aurrera Japonia osoan ezarri asmo dute larrialdi egoera, hilabete batez, izurria zabaltzen ari delako. Dagoeneko 9.000 kasu diagnostikatu dituzte. Joan zen astean osasun larrialdia ezarri zuten herrialdeko zazpi eskualdetan, tartean Tokion. «Neurria ezinbestekoa da krisi nazionala eragozteko», esan du Shinzo Abe lehen ministroak, gaur, hiriburuan. Edonola ere, Japoniako konfinamenduetan eskolak ixten dituzte, eta jendeari etxean geratzeko eskatzen diote, baina herritarrek lanera joaten jarraitzen dute. Japoniako legediak ez du zigorrik aurreikusten konfinamendua betetzen ez dutenentzat.

Izurriak eragin handia izan dezake Japonian, populazioaren adinaren piramidearengatik. 65 urtetik gorakoak herritarren %28,4 dira, inoiz baino gehiago.

Hokkaidon ia menperaturik eduki zuten izurria, baina gainerako lekuetan erantzun epela eman izanak, lehenbizi Jokoak eta gero ekonomia aitzakiatzat hartuta, bigarren oldea ekarri die, eta nork daki gehiago ere ez diren helduko.


Zarauzko EH Bilduk Kutxabanken eraldaketari buruz hitzaldia emango du asteartean

19:00etan izango da, Gaztelekuan. Bertan Kutxabanken eraldaketarako aurkeztu duen proposamenari buruz ariko EH Bildu.


Hirigintza-proposamen garrantzitsuetan herritarren parte-hartzea gura du Ciudadanosek

Santiago Sainz Getxoko Ciudadanoseko zinegotziak iragarri duenez, bi mozio aurkeztuko ditu bariku honetan izango den osoko bilkuran. Lehenengoa, “birsortze politikoan” oinarritzen dela azaldu du, “herritarrek gobernatzeko erabaki garrantzitsuenetan parte hartu ahal dezaten”. Hori horrela, Sainzek “aurrekontuen %10 gainditzen duten hirigintza-proposamenetan herritarren berrespena beharrezkoa izatea” proposatuko du. Iragarri duenez, erabaki horiek “modu errazean” eraman daitezke aurrera, bai ohiko posta zerbitzuaren bitartez zein Udalak ahalbidetutako leku zehatzen bitartez.

Era berean, udal webgunean gaur egun erabiltzen ez diren lokalen errolda bat sortzea eskatuko du, horietako bakoitzaren xehetasunak azalduz, udalerrian euren jarduera ekonomikoak aurrera eraman nahi duten inbertitzaileen artean “espazio horien ikusgarritasuna eta erakargarritasuna errazteko”. Sainzen arabera, neurri hori “ez da oso garestia, eta oso onuragarria izan liteke Getxoren interesetarako”.


6. etapa: Mola Di Bari - Margherita Di Savoia, 169 kilometro

Etapa laburra eta lau-laua. Tropeleko gizon azkarrek ez dute utziko abagune hau ihes egiten.

Osteguna, maiatzaren 9. 6. etapa: Mola Di Bari - Margherita Di Savoia. 169 kilometro.

Eguneko mendateak

-

Argazkia: Gazzetta.it


Sasikoak garaipenagaz ekin dio denboraldiari

Mallabiak eta Elorrioko Buskantzak, aldiz, galdu egin dute etxetik kanpora.

Areto futboleko Hirugarren mailan Durangaldeak dituen hiru ordezkariek asteburuan ekin zioten ligari. Sasikoa izan zen hiruretatik etxean jokatu zuen bakarra eta baita hiru puntuak batu zituen bakarra ere: 6-3 irabazi zion Soloarteri. Mallabiak alde handiagaz galdu zuen Santurtzira egindako bisitan (5-1) eta Elorrioko Buskantza ere esku hutsik bueltatu zen Donostiatik:4-2.

Datorren asteburuko neurketak honako hauek dira: Elorrioko Buskantza-Buruntza, Mallabia Tabirakolor-Laskorain eta Egintza-Sasikoa.


Gune sozio-sanitario aintzindaria sortu gura du EAJk herri erdian

Unai Elkoro buru zela EAJko hainbat kide elkartu ziren atzo, Santa Kurtz eta Otalora kaleen bueltan, Aretxabaletarako dituzten asmoen berri emateko herritarrei, besteak beste gizarte zentroa eta lehen arreta sozio-sanitarioa.

Lau urteotan egindako lanaren berri eman gura izan diete herritarrei EAJko kideek, "argitzeko planifikaziorik gabeko gobernu bat izan dela egotzi" izana: "Lehenengo egunetik lanean aritu gara; hasieran baliabide gehiegi gabe, baina kudeaketa arduratsu eta aldarte negoziatzailea medio gai izan gara tanatorioko arazoa konpontzeko, Eroski berria bideratzeko Azben, komentuaren erosketa akordio bikain bat lortzeko edo kirol etxeko kalteei erantzun azkarra emateko. Aldi berean hirigintza lan txikiak baina beharrezkoak ere burutu ditugu", adierazi du Elkorok eta lan horietako batzuk aipatu ditu: eliza ondoko espaloia berritu, eta Txarapeako berdeguneko eskailera eta skate parkea egin.

Gizarte zentroa eta lehen arreta sozio-sanitario zentroa

Baliabideek aukera eman dutenean proiektu handiagoei heldu dietela gaineratu du EAJko alkategaiak, horren adibide aipatuz futbol zelai berria, kaleen konponketak eta irisgarritasun lanak, besteak beste. "Aldi berean etorkizuneko beharrei erantzungo dieten proiektuak lantzen jardun dugu agintaldi osoan ezaugarri izan dugun gardentasunarekin. Lanketa ezin hobea zalantzarik gabe, hauteskunde programak egiterako orduan EH Bilduko hautagaiak ere bere egin dituelako proiektuok". Hala ere, bi alderdien proiektuen arteko "alde nabarmenak" azpimarratu gura izan ditu.

Batetik komentua dago eta helduentzako gizarte zentro bat egitea da EAJren proposamena. Eraikin berean Basotxo elkartea, eguneko zentroa eta etxebizitzak bilduko lituzkete: "Ezinbesteko sinergiak aprobetxatuz zerbitzu jasangarri bat emateko. Bide batez, kaperako aretoa aurtengo aurrekontuan txertatu genuen eta proiektua astean izango dugu", jakinarazi du.

Bestetik dago lehen arreta sozio-sanitario zentroa, egoitza zaharreko eraikinean. "Osakidetzarekin landu dugu; anbulatorioak bi solairu eta soto erdi beharko lituzke, eta azken solairua, udalarentzat izango litzateke beste soto erdiarekin batera. Gaur egungo beharrei egokitutako zentro aitzindaria izango da, arreta sozio-sanitario integrala eskainiko duena".

Eta Unai Elkorok gaineratu du herri erdian sortu gura dutela gune sozio-sanitario aitzindaria: "Aretxabaletako biztanleriaren zahartzeak ezinbestekoa egiten du etorkizunean izango diren beharrei aurre egiteko. EH Bilduko proiektuan, ostera, lehentasuna herriko eragile ezberdinak komentuan batzea da; beste zerbitzuei ezin uko egin eta nonbait kokatu beharrean proiektua tuneatu da. Bi aukeren arteko ezberdintasunak ez dira hutsalak, lehentasunak erabat ezberdinak dira".

Igandean bi aukeren artean hautatu beharko dela diote EAJko kideek: "Aretxabaletarrok jakingo dugu bozkatzerako orduan kopia eta originalaren artean ezberdintzen".


Eraikina ordaindu eta hezkuntzan inbertitu

2009an egin zen eraikina ordaintzen bukatu nahi dute aurtengo Kilometroak jaian lortutako diru zati batekin. Bestea hezkuntzan inbertitu nahi dute.

Bi egun besterik ez. Ate joka daukagu urriaren 5a. Kilometroak jaiaren atarian Ikastolen aldeko festarekin lortutako etekinak nora bideratuko dituzten esan digu Zigor Saizarrek. Dituzten helburu, erronka eta beharrez hitz egin digu Orioko Herriko Ikastolako zuzendariak.

Horrelako festak egiten direnean –Ibilaldia, Araba Euskaraz, Nafarroa Oinez, Herri Urrats eta Kilometroak– bertan biltzen den dirua adreiluetara bideratzera ohitu gara: eraikin berriak, kirol ekipamenduak, eraikinen berritze lanak...Horren arrazoia tokian tokiko administrazioak obra hauek ez dituela %100 finantzatzen da; gehienetan %40ra iristen dira, baina Nafarroan eta Iparraldea ez dute eurorik ere jartzen.

Orion 1997an lortu zen 16 urte arte ikasteko aukera. Obra, ordea, 2009an egin zen. 2004an Zarauzko Salbatore Mitxelena Ikastola eta Oteiza Lizeoarekin batera antolatu genuen Kilometroetan bildutako dirua eraikin hori ordaintzeko gorde arren, ez da nahikoa izan, eta horregatik aurtengo Erria Txikota! kilometroetan bildutako diruaren zati bat eraikina ordaintzeko izango da.

Gurasoen eskaerari erantzuteko eta espazio gabeziari irtenbidea emateko egin zen eraikina oraindik ordaindu gabe dago, beraz, 2004an bildutako dirua ez zen nahikoa izan. Hiru ikastetxeen artean antolatu genuenez, hiruon artean banatu behar izan genituen etekinak. Horrez gain, DBHko eraikina egin genuenean, argi genuen herritarrena zen eraikin bat egin behar genuela: herri onurako Ikastola izanik, eraikinaren jabetza herriarena izango zena. Horretarako eraikinaren azpian batzar areto bat egin zuten, non 220 pertsona sartzen diren. Horrelako ekipamenduek garestitu egin zuten obra. Eusko Jaurlaritzak lau urtetik behin horrelako inbertsioetarako diru laguntzak ateratzen ditu, baina 2008a geroztik ez du atera.

Baina diru guztia ez dute eraikinera bideratuko, izan ere, kalitatezko hezkuntza eskaintzea ere ezinbestekoa iruditzen zaie: Hori lortzeko ikerketarik egin al da hezkuntzan? Egiari zor, zerbait ikertu bada hezkuntza munduan hori Ikastoletan izan da: eleanitz proiektuan Italia eta Bretainiako unibertsitateekin ikerkuntza-lankidetza martxan jarri zen, Urtxintxa, Txanela, Ostadar, Ikasys eta Eki proiektuetan aurrez esperimentazio-ikerkuntza taldeak jarri ziren martxan. Katalunia, Finlandia eta Kanadako hezkuntza sistema nahiz ikastetxeak bisitatu eta ikusteko aukerak izan ditugu Ikastola munduan. Txango horien harira txertatu dira berrikuntzak Ikastoletan eta euskal hezkuntza sisteman aintzindari izan da metodologian, ikasmaterialgintzan, eleaniztasunean, IKTetan...

Hori guztia, ordea, ez zaie nahikoa iruditzen. Orioko Herri Ikastola Kooperatiba Elkartean argi dute hezkuntzan inbertitu behar dutela. Adreiluez haratago, Erria Txikota egin nahi dugu arlo honetan ere. Hezkuntza eredu ezberdinak ikertu nahi ditugu, gure ikasleen egungo beharrei erantzungo dien irakaskuntza modu ezberdinak behatu, ezagutu eta interesgarriak badira, esperimentazio faseak martxan jarri eta sakondu. Berritzeko beharra ikusten dute Orioko Herri Ikastolan, uneoro aldatzen ari den gizartearen eskariei erantzutea ezinbestekoa dela iruditzen zaie.

Kilometroak 2014ko leloarekin helburu horiekin bat egiten du. Erria Txikota askatasunarekin lotu nahi izan genuen, euskal marinelek betidanik itsaso eta lur berriak aurkitzeko izan duten senarekin. Ikastolok ere, hezkuntza munduan, izaera berbera daukagu. Bide –itsaso– berriak ezagutu, ikertu, esperimentatu eta berrikuntzen oinarri bilakatu. Kilometroak 2014 Orion ateratako sosekin eraikina ordaintzeaz gain hezkuntzan inbertitu nahi dute.


Auzo elkarteentzako diru laguntza araudia eta INEMekin

Gobernu Batzarra da gaur Udaletxean, arratsaldeko 17:00etan. Bertan onartuko dute auzo elkarteei dirulaguntzak emateko araudia. Ez da ia aldaketarik izan araudi honetan eta jakinarazi dute auzo elkarteei bidaliko dietela araudia osorik. Horrekin batera, onartuko da baita ere INEMekin egindako hitzarmena. Hi-tzarmen honen bidez 10 lanpostu sortuko dira: 6 teknikari eta 4 peoi. Horretarako 188.000 euroko dirulaguntza eskatuko da. Karabel auzoan, trenbide inguruan, aparkamendua egiteko obrak ere adjudikatuko dira. Aurreikusi dutenez obrak 2 edo 3 hilabete iraungo ditu eta abuztu-iraila aldera erabiltzeko moduan izango dira aparkaleku hauek. Hirigintza eskaerak Horrez gain, partikularrek egindako hirigintza eskaerak ere aztertuko dira. Esaterako Akarregin Kafe Antzokia martxan jartzeko aukera eta bestetik Pipirita etxea botatzeko baimen eskaera.


Protestak gorpuen artean

Poliziak Al-Adawiya hustu biharamunean, Kairoko al-Imam meskita bihurtu da Anaia Musulmanen jarraitzaileen topaguneDatu ofizialen arabera, 525 lagun hil ziren asteazkenean; islamistek 4.500 direla diote

Al-Adawiyatik egotzita, al-Imam meskita bihurtu da Kairoko islamisten gotorleku. Anaia Musulmanen ehunka jarraitzaile bildu ziren bertara atzo, sarraskiaren biharamunean. Gizonak eta emakumeak negarrez eta haserre ikus zitezkeen, aurreko eguneko protestetan hildako kideen gorpuz inguratuta. Egiptoko Osasun Ministerioak emandako datuen arabera, gutxienez 525 pertsona hil ziren asteazkeneko istiluetan, Poliziak islamisten kanpalekuak husterakoan sortutako istiluetan.

Dena den, ospitaleetako erregistroetan daude oinarrituta datu horiek: Anaia Musulmanen arabera, gutxienez 4.500 dira hildakoak. Haietako 300 al-Imam meskitara eraman zituztela jakinarazi du erakunde islamistak, eta beste hainbat gorpu kiroldegietan eta etxeetan daudela.

Gorputegi itogarria zen atzo goizean al-Imam meskita: bertako hedabideen arabera, dozenaka gorpu erre zeutzan lurrean, maindire zikinetan bilduta. Hildakoak apurka baino ez zituzten ateratzen, eta senideek izotz zatiak ematen zizkioten elkarri eskutik eskura, gorpuak berotan usteltzen ez uzteko. Errezoen artean, «kolpisten» aurkako kexu ugari. «Gure protestak baketsuak ziren», adierazi zion Mustafa Atef gazteak berri agentzia bati: «Zergatik sartu ziren kanpalekuetara halako indarrez? Gero gu omen gara terroristak».

Handik gertu, al-Adawija meskitaren pareko plazan, apenas gelditzen zen arrastorik Mohamed Mursi presidente ohiaren aldeko kanpalekutik. Han zebiltzan oinezko apurrek isilik begiratzen zieten hondeamakinei eta kamioiei, hainbat poliziak zainduta. Bertan dagoen Rabaa al-Adawiya meskita erabat belztuta zegoen: leku horretan soilik, 200 pertsona hil ziren asteazkeneko istiluetan. Gero su eman zioten eraikinari.

«Armadaren itzulera»

Herenegun hildakoen artean 43 polizia daudela jakinarazi du Egiptoko Gobernuak. Horregatik, etxeratze agindua ezarri du hamalau probintziatan, «ekintza terroristetarako arriskua» dagoela argudiatuta. Herritarrek debekatuta daukate 19:00etatik 06:00etara kalean egotea, eta ez dute zehaztu noiz arte iraungo duen neurriak. Atzo Hazem el-Beblaui lehen ministroak etxeratze ordua 21:00etara atzeratu zuela zabaldu zuen prentsak, baina presidentetzak ukatu egin zuen gero: esan zuen debekua 19:00etatik zegoela indarrean, aurreko egunean bezalaxe.

Bati baino gehiagori Hosni Mubaraken garaiko salbuespen egoera ekarri dio gogora el-Beblauiren erabakiak. «Egipton militarrek agintzen dute berriro», esan dio Imam meskitara hurbildutako Rawia Mujtarrek Efe agentziari. Hain zuzen ere, Barne Ministerioak jakinarazi du benetako munizioa erabiltzeko baimena eman diela segurtasun indarrei, «ordena publikoaren eta gobernuko instituzioen aurkako edozein erasori aurre egiteko».

Mehatxu guztiekin ere, protestara deitu zuten atzo islamistek. Manifestariek Kairoko etorbide nagusietako bat blokeatu zuten, eta su eman zioten Gizako Gobernazio egoitzari. Alexandrian istiluak ere gertatu ziren, eta gutxienez hiru pertsona hil eta 55 zauritu ziren, Al Arabiya katearen arabera.

Gobernuak jomugan dituela salatzen dute islamistek. Hark Anaia Musulmanen aurkako jazarpenari eusten dio. Atzo, Kairoko Helegiteen Auzitegiak beste 15 egun luzatu zuen Mursiren behin-behineko atxiloaldia. Uztailaren 3az geroztik preso daukate, ustez Guardia Errepublikarraren egoitzan, baina gobernuak ez du sekula baieztatu. Hamas alderdi palestinarrarekin lan egitea eta Egiptoren aurkako ekintzak antolatzea leporatzen diote. Saad Katatni Anaia Musulmanen burua ere preso daukate, manifestariak hiltzea leporatuta. Epaileak erakundeko beste 32 goi kargudun atxilotzeko agindu du.

AEBetako laguntza militarra

Barack Obama AEBetako presidenteak iragarri duenez, Washingtonek bertan behera utzi ditu Egiptorekin datorren hilerako antolatuta zeukan saio militar bat. «Ohiko lankidetzak ezin du normaltasunez jarraitu kalean zibilak hiltzen eta eskubideak mozten ari direnean», esan du Obamak. AEBetako presidenteak ezohiko agerraldia egin du Massachussettseko bere oporlekutik: «Badakit tentagarria dela AEBei edo Mendebaldeari egoztea gaizki irtendakoaren errua. Baina horrek ez die egiptoarrei lagunduko». AEBek ez diote sekula «estatu kolpe» deitu uztailaren 3koari. Halakotzat joz gero, bertan behera utzi beharko lukete Egiptoko armadari ematen dioten laguntza (1.000 milioi euro inguru). NBEren Segurtasun Kontseiluak larrialdiko bilera egin du bart gauean, Egiptoko krisia aztertzeko.

Gertatutakoaz gogor mintzatu dena Hamas izan da, Palestinako alderdi islamista. Anaia Musulmanen aliatua da —bertatik sortu zen, neurri batean, 1980ko hamarkadan—, eta «sarraski izugarritzat» jo du Poliziak Kairoko kanpalekuen aurka egindako operazioa. Gazak 12 kilometroko muga du Egiptorekin, eta pasabide bakarra: Rafah. Istiluak hasi eta berehala itxi dute hura; batetik, Egiptoko egoera orokorra dela medio, eta bestetik, Sinai eskualdean ere gora egin duelako indarkeriak. Gazarentzat ezinbesteko hornidura iturria da.


Wert erreformaren aurkako Bilboko manifestazioan parte hartzera deitu dute Nafarroako hainbat eragilek

Aurrean, eserita, SOrtzeneko Aiora Epelde eta NIZEko Pello Eguren

LOMCE Legea, Wert ministroaren hezkuntza erreforma ostegunean onartuko dute. Larunbatean, Bilbon, horren aurkako manifestazioa eginen dute. Gaur, Iruñean, Nafarroako Hekuntza Komunitateko ordezkaritza zabal batek protestaldi horretan parte hartzera deitu du.

“Euskal Herrian gure hezkuntza eraiki” izeneko plataforma osatu dute, besteak beste, Sortzen-Ikasbatuaz plataformak; Nafarroako Ikastolen Ekarteak; NIZEk; EILAS, LAB eta ELA sindikatuek, Udako Euskal Unibertsitateak eta Ikasle Abertzaleak sindikatuak.

Adostu duten agirian, oso kritiko azaltzen dira hezkuntza erreformarekin: "Zentralizatzailea, adoktrinatzailea, uniformatzailea, atzerakoia, segregatzailea eta elitista den lege hau bertan behera uzteko exijitzen dugu eta inola ere ez dugu onartzen Euskal Herrian inposa dezaten".

Agiriaren sinatzaileek konpromisoa hartu dute estrategia komunak lantzeko, LOMCE indarrean jar ez dadin. Eta Hego Euskal Herriko erakundeei hori bera egin dezaten eskatu diete: "Euskal Herriko alderdi

politikoei eta Nafarroa eta EAEko legebiltzar eta gobernuei eskatzen diegu LOMCEa gure herriko ikastetxeetan inola ere ez dezatela aplika eta horretarako bitarteko guztiak

erabili ditzatela".

"Euskal Herrian gure hezkuntza eraiki" plataformak izaera nazionala du. Nolanahi ere, Bilboko manifestazioaz gain, asteazkenean, arratsaldeko bostetan, San Frantzisko Ikastetxe Publikoan mahaingurua eginen dute, eta seietan LOMCEren aurkako protesta ekintza ikusgarria.

Larunbateko manifestazioa arratsaldeko bost eta erdietan abiatuko da, Bilboko Jesusen Bihotza plazatik. Nafarroan Sortzen plataformak koordinatu ditu horretara joateko autobusak.

Agiri osoa

Honatx "Euskal Herrian gure hezkuntza eraiki!" plataformaren agiri osoa:

"Euskal Herriko hezkuntza eragile gehienok, ikasle, familia, langile eta beste hainbat elkarte eta erakundek, argi adierazi dugu azken hilabete luzeetan Wert hezkuntza ministroak inposatu nahi duen LOMCE hezkuntza erreformarekiko gure aurkakotasuna. Zentralizatzailea, adoktrinatzailea, uniformatzailea, atzerakoia, segregatzailea eta elitista den lege hau bertan behera uzteko exijitzen dugu eta inola ere ez dugu onartzen Euskal Herrian inposa dezaten.

Hau honela, ekainean aurreratu moduan, hezkuntza komunitate osoari eta euskal herritarrei dei egiten diegu urriaren 12an Bilboko kaleak betetzera LOMCEri aurkakotasuna adierazi eta aurre egiteko eta hezkuntza sistema propioa aldarrikatzeko. Mobilizazio honen bidez, gure desadostasuna agertzeaz gain, Euskal Herriko alderdi politikoei eta Nafarroa eta EAEko legebiltzar eta gobernuei eskatzen diegu LOMCEa gure herriko ikastetxeetan inola ere ez dezatela aplika eta horretarako bitarteko guztiak erabili ditzatela. Modu berean, hezkuntza eragileok gure konpromisoa berresten dugu LOMCEri aurre egin eta gure herrian aplika ez dadin estrategia komunak lantzeko.

Bestalde, azken hamarkada luzeetako bideari jarraituz, hezkuntzako eragile ezberdinok, konpromisoa adierazi nahi dugu eraso hauei guztiei aurre egingo dien eta Euskal Herrian behar eta nahi dugun hezkuntzari erantzungo dion hezkuntza sistema propioa eraikitze bidean pauso berriak emateko.

Honegatik guztiagatik, dei berezia egiten diegu ikasle, familia, hezkuntzako langile eta herritar orori datorren urriaren 12an, arratsaldeko 17:30etan Jesusen Bihotzetik abiatuta, Bilboko kaleak betetzera".


Kudeatzailea eta kontuhartzailea hartzeko deialdia egin du Mankomunitateak

Probak abenduaren 15ean eginen dira

Idazkari-kontuhartzailea eta kudeatzailea behar ditu Malerrekako Mankomunitateak, eta horretarako, lanpostu deialdia egin du. Aldi baterako lana izanen litzateke, sei hilabeterako, eta gehienez lanpostua behin betiko bete arte luzatzen ahalko da. A mailari dagokion ordainsaria izanen luke langileak eta plantila organikoan onartutako osagarriak.

Interesatuak azaroaren 30a baino lehen Doneztebeko Enplegu Bulegoan inskribatuak egotea ezinbertzekoa izanen da eta jakin, deialdiko oinarriak Enplegu Bulegoan eta Mankomunitateko bulegoan daudela. Probak, berriz, Sunbillako Herriko Etxean eginen dira, abenduaren 15eko


Andoitz Antzizar trikitilariak kontzertu didaktikoa emango du bihar

Soinuenea fundazioak eta Abaraxka udal ludotekak kontzertu didaktikoa antolatu du biharko. Andoitz Antzizar Lasa trikitilariak gidatuko du saioa. 17:00etan hasiko da, Done Eztebe parrokian.

Izena emateko 645 00 54 96 telefono zenbakira deitu beharko da.

Antzizarrek saioaren nondik norakoak azaldu ditu Oiartzun Irratian.


Turismoaz hitz egiteko bilera egin dute Azpeitiko, Zumarragako eta Oñatiko alkateek

Eneko Etxeberria Azpeitiko alkateak, Mikel Serrano Zumarragako alkateak eta Mikel Biain Oñatiko alkateak bilera egin zuten duela egun batzuk, hiru herrien arteko turismoa elkarlanean sustatzeko aukerak aztertzeko. “Hiru herriak aberatsak dira kultur eta hiri ondasunetan”, azaldu dute Azpeitiko udal ordezkariek: “Hori baliatuz bisitarientzat hiru herrien arteko zubi lana nola egin aztertu genuen, elkarlanean jarduteko konpromisoak hartu ditugu, besteak beste, Loiolan egindako bileran”.


Elgeta eta Eskoriatzako jaiak gaur, 22:30ean

Elgeta eta Eskoriatzako jaiek emandako guztiarekin saio berezia prestatu dugu eta gaur, egubakoitza, ikusi ahal izango da Goiena telebistan, 22:30ean hasita. Imanol Gallegok egin ditu erreportari eta aurkezle lanak. Hementxe duzue aurrerapena. Ikustekoa!


Zapatu arratsaldea iruditan

Arratsaldeko lauretarako prest zituzten herriko talde eta eragileek euren postuak. Materiala, informazioa zein bestelakoak eskuratzeko aukera izan da 20:00ak bitartean, eta jendea pixkanaka joan da plazara gerturatzen. Aldi berean, eta talde eta eragileen postuen artean, herriko atzerritarrenak ere izan dira. Besteak beste, Txileko, Aljeriako, Paraguaiko, Andaluziako, Pakistango eta Brasilgo jakiak dastatzeko eta euren kultura ezagutzeko parada izan dute gerturatu direnek.

Goizeko moduan, arratsaldean ere hainbat tailer izan da herriko txoko desberdinetan. Esaterako, Antxieta arkeologia taldekoek tailerra eman dute Plaza Txikian, eta haur eta gaztetxo ugari joan da aurrekoek sua nola egiten zuten, tresnak nola erabiltzen zituzten eta ehizean jaurtiketak nola egiten zituzten ikusi eta probatzera. Plaza Txikian bertan Juan Antxieta Musika Eskolakoek ere postua jarri dute, eta hainbat instrumentu probatzeko aukera izan da. Gainera, 18:30ean hasita, musika emanaldia eskaini dute Plaza Txikiko oholtzan. Bestalde, Frontoi Txikiaren ondoan egin duten malabare tailerrak eta haren ondoan ikusgai dauden txori basatiek jende andana erakarri dute.

16:00ak aldean hasi dira Inazio Egaña eta Gipuzkoako beste hainbat gozogile 1.050 lagunentzako sagar-tarta prestatzen. 19:00etan, berriz, egindako tartea banatu dute bertaratu direnen artean. Ordu horretan hasi da bertso-poteoa ere. Perez Arregi plazatxotik abiatu dira Eneritz Artetxe, Jon Gurrutxaga eta Beñat Lizaso bertsolariak hainbat trikitilarik lagunduta.

Hemen arratsaldeak utzi dituen argazki batzuk:


“Asko aldatu da tabernari ofizioa azken 25 urteotan”

(Dorleta Agiriano Lai)

Gaur da Salatxoren 25. urteurrena. Nola ospatuko duzue?

Etxekoak eta lagunak elkartuko gara tabernan lehenengo, arratsaldean. Gero, 20:00etan,DJ Txabolak irekiko du jaia, 80ko hamarkadako musika jarriko du. 23:00etatik aurrera, DJ Illarrarekin batera arituko da Txabola.

Ilusio handia dugu herritarrekin batera urteurrena ospatzeko. Gauza asko bizi izan ditugu 25 urteotan, onak zein txarrak, baina onekin geratu besterik ezin dugu egin. Horietako bat da hemen jarraitzen dugula oriotarrei esker, jendeari esker, alegia. Herritarrengatik ez balitz, ez ginateke hemen egongo oraindik. Horregatik antolatu dugu jaialdia Zuek gabe ez litzatekeelako posible izango izenburu hartuta.

1991. urtean jarri zenuten martxan Salatxo taberna.

Nire anaia zenak, Joxe Egibarrek, eta biok ireki genuen taberna. Hasieratik izan da gurekin ahizpa ere, Marisa Egibar. Ibaiertzean lokal bat erosi genuen, eta martxan jarri genuen taberna. Gero, alboko lokala ere hartu genuen, terraza jarri ahal izateko. Hala abiatu genuen proiektua, eta hemen gaude oraindik, hasi ginen toki berean.

Askorako eman dezake mende laurden batek…

Bai, azkenean 25 urte izan dira, eta gogorrak eta zailak izan dira horietako batzuk. Dena den, gustura gaude hemen, eta jarraitzeko gogoz.

Mende laurdenean gauza asko ikusiko zenituen barraren atzeko aldetik, ezta?

Bai, jende asko, gauza asko, pasarte asko. Ikusmira handia dugu barraren atzetik, eta psikologo gisara ere aritu behar izaten dugu sarri. Niri asko gustatzen zait egiten dudan lana, urteen joan-etorria medio, aldatu egin den arren.

Tabernari ofizioa aldatu egin da, beraz?

Bai, asko aldatu da. Azken finean, egoera aldatu egin da, jendearen ohiturak aldatu egin dira. Batez ere, jendearen ohiturak dira desberdinak. Orain ere jendea badabil tabernan egunero, bai, baina bestelako joera batzuekin. Esaterako, aste barruan jende gutxiago bertaratzen da. Gainera, ostirala iristen denean, asteburuaren atarian gaudenean, kanpora joateko joera handiagoa dago gaur egun, edota jaiegunak eta zubiak iristen direnean. Ahal denean, azkenean jendeak kanpora joateko joera du. Lehen herrian geratzeko ohitura zegoen. Modu batean edo bestean, nabari dira aldaketa horiek, eta eragina dute tabernarion ofizioan.

Sukaldeak pisu handia du zuenean.

Ahizpa Marisa aritzen da gure sukaldean, hasiera-hasieratik. Lan handia izaten dugu bertako sukaldeari esker, ogitartekoak zein platerak eskaintzen ditugu. Esan dezakegu Orion dagoeneko klasikoa bihurtu dela Salatxo taberna, eta izen horren barruan, garrantzia berezia du tortillak. Ahoz aho ibili dute askok «Salatxoko tortilla», gurean dugun pintxorik bereziena da.

Zuen ondorengoek jarraituko al dute Salatxon?

Hala da, gaur gaurkoz bai. Gaur egun nire bi semeek tabernan egiten dute lan, nirekin batera.


Ume zein nagusientzako antzezlanak izango dira asteburuan

Bihar umeek eta zapatuan nagusiek, antzerki emanaldiez disfrutatu ahalko dute Bermeon. Lau urtetik gorako umeei zuzendutako antzezlana dakar Deabru Beltza taldeak Bermeora; Opera abeslaria. Nagusiek, berriz, Ttantaka teatroren Kreditua antzezlana izango dute ikusgai.Tabako lehortegiko sekretuak ipuinean oinarrituta dago Opera abeslaria antzezlana. Hannah opera abeslariaren arrakasta eta hondamendia kontatzen du istorioak. Nestor Basterretxea aretoan izango da, barikuan, 18:30ean. Sarrerak aurretiaz eros daitezke 4 euroren truke ohiko lekuetan: Gizarte eta Kultura Etxean, BBKko orotarako kuzatzainetan edo interneten.Zapatuan, Kafe AntzokianJoseba Apaolaza eta Zuhaitz Gurrutxaga dira Kreditua antzezlaneko aktoreak. Sukurtsal bateko zuzendaria eta bezero bat aurrez aurre jartzen dira antzezlan honetan. Bezeroa kreditu bat eskatzera hurbiltzen da, eta ondoren gertatzen dena antzezten dute.Nagusientzako antzerkia zapatuan izango da Bermeoko Kafe Antzokian, 21:00etan. Horretarako sarrerak ere salgai daude 8 eurotan, ohiko lekuetan.


IBAIZABAL: Baionako Postako langileen greba Iparraldeko kronikan

Greba eguna burutu zuten atzo langile horiek eta Pantzo Irigaraik grebaren nondik norakoak kontatu dizkigu. Horrez gain, Urruñako Autobidearen Ordain lekuetan langileek ordu betez kobratu gabe utzi dute. Bestalde, Parisen Laborari Azoka dugu martxan, eta gaur Pirineo-Atlantikoko eguna da. Eta bukatzeko, Pier Paul Berzaizen datorren udako Pastorala komentatu du Pantzok.

DESKARGATU HEMEN


Gazta zatitxoak

Ez bilatu lerrootan egungo egoeraren azterketa burutsu eta sakonik. Nik ez dakit Barcinaren erregimenarenak egin duen ala ez. Eta, gainera, ez dakit arrazoitzen zergatik ez dakidan hori. Ni ez bainaiz horretarako gai. Baieztapen hori ez da umiltasun faltsua. Benetan. Nire ezintasun baten aitorpen gordina baizik.Konparazio batera, gazte denboran hamalau urte eman nituen futbol talde batean jokatzen —egurra banatzen, egiaren aitortzeko— eta azken hamar urteetan Osasunaren etxeko partiden kontakizunetan parte hartu dut Euskalerria irratian. Denetara, 24 urte futbolaren inguruan. Eta, hala ere, oraindik ez naiz gai argudio sendoekin esplikatzeko zergatik gorritxoek galdu zuten iragan igandean Espanyolen aurkako partida eta zergatik galduko duten bihar Malagaren aurka.Ezetz, ezetz, ezin dudala Juan Kruz Lakastarena egin; ezin dudala txiste erraz zein barrokoez ehunduriko foru testu azkarrak —arinak, adimentsuak eta indartsuak— izkiriatu. Eta ez eskatu Joxerra Senarrena egitea; niri zientzia fikzioa iruditzen baitzait ekonomiari zein politikari buruzko gauza bat azaltzeko hiru lerrotatik bi testuinguru eta inguruabar aski ongi hornituez osatzea. Eta, faborez, ez etorri niregana Angel Erro bat aurkituko duzulakoan; hura ez bezala, ni aise zorabiatzen bainaiz urrutiko ideien mundutik benetako gertuko mundura etengabe bidaiatzen dudalarik.Pentsa. Twitterren aurten ireki dut kontua. Eta apenas erabiltzen dudan. Ez bainaiz ausartzen.Aurreko astea kanpoan eman nuen. Eta itzuli nintzelarik, Sanz, Miranda eta Maia inputaturik aurkitu nituen; eta Barcina paretaren kontra, dirudienez. Manifestazio jendetsua egin zen Iruñean lehendakariak alde egin dezala eskatzeko, eta parlamentuan zentsura mozio bat bozkatzear zeuden. Eta horren guztiaren aitzinean, datozen azken lerroetan laburbiltzen den analisia egitera ausartzen naiz gehienez ere. Asko jota.Barcina ez da bere borondatez joanen, ezpada behartuta. PSNk dio —PSOEk agindu dio— ez duela gobernabidea kolokan jarriko (alegia, ez duela zentsura moziorik babestuko). Ez batak eta ez bertzeak ez dute hauteskunderik nahi. Gainbeheraren beldur baitira.Garaiok hain dira aldakorrak, gertaerak hain larriak, krisia hain sakona, ezusteak hain etengabeak, ezen batzuk hasi baitira pentsatzen baietz, ahal dela, posible dela PSNrik gabeko alternatiba.Eta ni ezezkoan nago —eta neure burua madarikatzen dut halaxe pentsatzeagatik—. Gaur, bederen, ezezkoan nago. Iruditzen baitzait Corellako pentsalari handiaren gazta zatitxoen teoria indarrean dagoela oraindik. Gazta osoaren laurdena osatzetik herena osatzera pasatuko gara akaso. Ongi. Baina, Lola pitonisarena eginez, igartzen ahal dut hurrengo hauteskundeetan ere ezin izanen garela gazta zati horretatik atera. Deitu patua; deitu putada.Hauxe da gaur egin dezakedan analisia. Zer espero zenuen, bada?


Gainezka egin du erregai deposituak

Parisek klima aldaketaren aurkako borrokaren kontrako mugimendutzat jo ditu Jaka Horiak. Ekologistek, ordea, ez dute horrekin bat egin, eta karbono zerga trantsizio ekologikoaren beharrarekin bat ez etortzea egotzi diote.

Tantaz tanta betez joan da, eta azkenean gainezka egin du. Milaka euskal eta frantses herritarren pazientziak goiti egin zuen gobernuak iragarri zuenean erregaien gaineko zerga %23 igoko zuela 2019an. Autoaren erregai depositua betetzeko dirua nola, agortu egin zen jendearen pazientzia eta gainez egin zuen haserreak. Amorruak errepideetara eraman zituen herritarrak, eta Jaka Horien mugimendua itxura hartzen hasi zen.

Hasieran, trantsizio ekologikoaren bidean hartutako neurri baten aurkako protesta gisa saldu zuen Emmanuel Macronen gobernuak, eta eslogan errazak igorri zituen hedabideetara: hilabete bukaeraz kezkatzen zirela herritar horiek, baina ez munduaren bukaeraz, klima aldaketaren arriskuei aipamen eginez.

Izatez, gasaren eta petrolioaren kontsumoari gobernuak ezarritako karbono zergak eragin txikia izan du orain arte, baina, erregaiaren beraren prezio igoerak bultzatuta, gero eta pisu handiagoa hartzen hasi da egunero autoa hartzen duten herritarrentzat. Hiriguneetatik aparteko guneetan bizi direnez, haietako askok, gainera, arazoak dituzte erabilera horri alternatiba bat bilatzeko. Protestaren neurria handituz joan ahala, gobernuak atzera egin du, baina haserrea ez da baretu, eta kezkaren oihartzuna nazioartera eta Polonian egiten ari den klimari buruzko goi bilerara ere heldu da. Donald Trump AEBetako presidenteak, esate baterako, abagunea aprobetxatu du Twitter bidez Parisko akordioei eraso egiteko: «Pozten nau ikusteak Parisko protesta egileek eta nire lagun Emmanuel Macronek bat egin dutela orain bi urte adierazi nuenarekin; hots, ituna ezin txarragoa dela, herrialde arduratsuen energiaren prezioa igo egiten duelako gehien kutsatzen dutenak zuritzen dituen bitartean».

Klima aldaketaren aurka ari diren erakundeek eta ekologistek, ordea, Macronen politika kritikatu dute. Izan ere, erregaien gaineko zergen zama baliabide gutxiko herritarren bizkar gainean uztea egotzi diote, zergetatik at utzita kutsatzaileak diren hainbat sektore —hegazkin eta itsas garraioa, esaterako—. Laurence Tubiana Europako Klimaren Aldeko fundazioko lehendakariak arrazoi eman die Jaka Horien haserreari: «Justizia soziala trantsizio energetikoaren erdian paratu behar da. Karbonoaren gaineko zerga sistema, bidezkoa izatekotan, erreforma fiskal globalago baten barruan eraman behar da aurrera, laguntzeko neurriak bere gain hartuz».

Ados dago Bizi mugimendua ikuspegi horrekin. Areago, gogor jo du Macronen aurka. «Klima aldaketaren aurkako borrokarentzat kezkagarria ez da Jaka Horien mugimendua, baizik eta krisi ekologikoari aurre egiteko eredugarria zela erakutsi nahi zuen gobernu batek, trantsizio ekologikoak galdegiten duen ohituren aldatzeko, neurri bat hain gaizki eta molde bidegabean kudeatzea», adierazi du taldeko kide Xabier Harluxetek.

Izan ere, testuinguru berean ikusten ditu Harluxetek bi planoak: hots, gero eta herritar gehiagok arazoak izatea hilabete amaierara iristeko eta krisi ekologiko orokorra: «Denak gara sistemaren biktimak, aberatsenen indartzeko gutarik pobreenei oraino diru gehiago hartzen dien eta ber denboran gure planeta eta gure bizi baldintzak suntsitzen dituen sistemarenak».

Zergatik at, neurri gehiago

Neurri handi batean, hiriguneetatik aparteko hiri eta herriguneetan izan du Jaka Horien mugimenduak oihartzunik handiena. Hain zuzen ere, Macronen gobernuak eta Hollanderenak —Macron ministro izan zen orduan— gune horietako zerbitzu publikoak kaskartu eta garraio kolektiboen kalitatea asko gutxitu dute hamarkada batean.

Halaber, lurralde antolaketa ereduak auto pribatuaren erabilera sustatu du eguneroko harremanetan, bai etxetik lanera joateko, bai eguneroko erosketak eta bestelako zeregin batzuk aurrera eramateko. Eta erregaiaren prezioa igotzen hasi denean, horri zerga erantsiak ezartzean, eztanda egin du oreka meheak. «Petrolioaren prezioaren igotzea larritu egin da ikusten delarik aberatsenei eta enpresa handiei nolako opari fiskalak egiten zaizkien eta, bitartean, nola larritzen den usu lanera joateko autoaz aparte alternatibarik ez duten pertsona pobreenen egoera, austeritate politiken ondorioz», gogoratu du Harluxetek.

Florent Marsellesi Frantziako Berdeen europarlamentariak adierazi duenez, trantsizio ekologikoak bidezkoa izan behar du, eta ez du inor atzean utzi behar. «Ekologia eta justizia txanpon beraren bi aurpegiak dira».

Ikuspegi horretan kokatzen du Bizi-k ere trantsizio ekologikoa. Harluxet: «Mugitzeko ohitura eta jokamoldeak poliki-poliki aldatuko dituen trantsizio garai batean elkartasun funts bat finantzatu behar du karbono zergak, familia pobreentzat eta garraio kolektiboaren eskaintza eskasa duten guneetan bizi diren familientzat. Alegia, sektore horietan mugikortasun alternatibo baten eskuratzeko denboran pairatuko lituzketen gastu gehigarrien konpentsatzea». Alegia, trantsizio horrek alor asko ukitu behar dituela uste du Bizi-k, ez erregaien kontsumo mota bat bakarrik. Etxebizitzen isolatze termikoa bermatu behar da, lurralde antolaketa aldatu, hiri eta baserrietan garraio publikoa garatu, etxetik lan egiteko sistemak bultzatu, bizikletentzako azpiegiturak egin, laborantza industriala eraldatu, energia berriztagarriak bultzatu... «Hori guztia enplegu sortzailearen eta herritarren erosahalmenaren lagungarri egin, zeren diru gutxiago xahutuko dugu berotzean, garraioetan eta datozen urteotan saihetsezinak izanen diren gas eta petrolioaren prezioaren igoeran».


Romeva subiranisten zerrendaburu Katalunian, Forcadell eta Casalsekin

Espainiarekin eten eta estatu egiturak sortzeko, urte erdiko plan bat hitzartu dute CDCk eta ERCk.

Kataluniako komunikabideek eman dute albistea, baina gaur bertan iturri ofizialek berretsi eta xehetasun gehiago ematea espero da. Dena den, orain arteko informazioen arabera, ICVrekin Europako Parlamentuan egondako ekonomialari bat, Raul Romeva, izango da burujabetzaren aldeko zerrendako buru. Haren ondotik joango dira, hurrenez hurren, ANCko buru izandako Carme Forcadell eta Omniumeko zuzendari Muriel Casals.

Laugarren eta bosgarren tokian izango dira, berriz, bi alderdi nagusietako buruak, Artur Mas eta Oriol Junqueras. Hain zuzen ere, bi alderdiotako zuzendaritzek atzo berretsi zuten aurreakordioa. Egitasmoari baiezkoa emana diote AMIk, Omniumek eta ANCk ere.

Zehazteke daude oraindik hautagaitzako gainontzeko kideak. Aurreratu dute, ordea, seigarren eta eta zazpigarren tokian joango direnak independenteak izango direla, eta hortik aurrerako postuak CDC eta ERCko ordezkariek beteko dituztela; hautagaitzaren %60 osatuko dute Convergenciakoek eta %40 Esquerrakoek.


«Biktimak eredu dira elkar errespetatzen eta ulertzen»

Biktimen eta memoriaren gaia landuko dute Lasak gidatutako batzordean, Zarauzko Udalean. Zinegotzi guztiek parte hartuko dute bertan, alderdi denek adostuta.Duela hamabi urte sartu zen Zarauzko Udalean Imanol Lasa (Zarautz, 1973). Ateraino ertzainek lagundu ziotela oroitzen du, eta beste zinegotzi batzuek bizkarzainak eraman zituztela. Garai hartan, zenbait politikari ilegalizatuta zeuden. Urteak pasatu dira, eta «bizipen ugari» izan ditu. «Horregatik naiz baliagarria Giza Eskubideak eta Elkarbizitza batzordea gidatzeko», azaldu du. «Gogotsu» hartu du lana.Berria da batzordea udalean. Nola hasi zarete gaia lantzen?Argi geneukan agintaldi honetan bakearen, giza-eskubideen eta memoriaren inguruan lanketa berezia egin behar genuela. Aurretik lana egin bada ere, ikusi genuen plangintzarik gabe genbiltzala, unean uneko ekintzak eginez. Halako gai batek beharrezkoa du gidoi bat izatea. Hori garatuko dugu batzordean, eta jarraipena egingo diogu talde politiko guztiek.Politikariek soilik osatzen duzue batzordea?Bai, udalean ordezkatuta dauden alderdi politikoetako zinegotzi guztiek. Horrez gain, PPko politikariekin ere harremanetan gaude; izan ere, agintaldi honetan ez daude udalean, baina konpromiso pertsonala hartu dute gaia lantzeko. Ulertzen dugu Zarauzko sufrimenduaren mapan garrantzia izan duela alderdi popularrak, eta baduela zeresana gai honetan.Zer urratsetan zaudete orain?Alderdi guztiek ikusi genuen beharrezkoa zela batzorde hau sortzea. Batzordea eratuta, hausnarketarako tartea izan dugu. Orain, planteamendu bat egingo du alderdi bakoitzak, eta azaroan plan horiek partekatu eta uztartuko ditugu. Behin hori eginda, gustatuko litzaiguke abenduan onartzea egitasmoa, osoko bilkuran.Biktimen eta memoriaren gaia gertutik lantzeko aukera ematen du udalak?Bai. Herrian hurbiletik bizi dira urraketa guztiak; aurpegia jartzen zaie. Zarauzko Udalean bertan ere, esate baterako, urraketak pairatu dituzten pertsonak egon dira: ilegalizazioak, mehatxuak, hilketak, irainak… Udalean pauso garrantzitsu bat eman behar dugu elkar errespetatzeko, eta ea eragina duen beste erakunde batzuetan eta kalean.Memoriaren Institututik ere udalen aldeko apustua egin dute. Herriz herri bizitzaren aurkako urraketen txostena banatu zuten. Hura osatzeko asmoa duzue? Maparekin bat egiten dugu, baina beste giza-eskubideen urraketa asko ez dituzte jaso. Iñaki Uria Egunkaria-ko zuzendaritzako kide zen, eta badira frogak esateko biolentzia poliziala jasan zuela. Hori, adibidez, ez da inon agertzen. Zinegotzi izateagatik gaizki pasatu duten pertsonak ere badira, ETAren Iraultzaren Gaineko Zerga ordaindu behar izan dutenak… eta beste hamaika adibide daude. Herri baten sufrimenduaren mapa egiteko biolentzia guztiak hartu behar dira kontuan. Udala isilik gelditu da askotan, eta hori onartezina da. Indarkeria mota denak jaso behar dira, salatu eta biktimei esan behar diegu bere garaian isilik egon baginen ere, aitortza merezi dutela.Erraz adostu duzue talde politiko guztiek bide beretik lanean hastea? Bi gauza positibo eta beharrezko ikusi ditut. Batetik, inork ez du jarri baldintzarik; eta, bestetik, guztiek erakutsi dute parte hartzeko gogoa. Izan ere, boluntarioa da batzorde honetan parte hartzea. Politikariak izan arren, herritar bezala egingo dute ekarpena zinegotziek, beraz, apustu pertsonala izango da. Enpatia lantzeko gune bat izango da, baita zenbait momentutan erabaki okerrak hartu ditugula onartzeko ere. Hori da hurrengo belaunaldiek eskatuko diguten lana. Gure haserreak izango ditugu ibilbide honetan, baina hemen konponduko ditugu, etxean, herritarrengana adostasunak lortuta joan gaitezen. Jendea nazka-nazka eginda dago desadostasun eta borrokekin. Herri proiektu bat ezin da egin iraganean gertatu dena jakin gabe.Errelato komuna edo partekatua nahi duzue sortu? Ez, errelatoa ez da izango komuna, baina ondorioak berdinak izan behar dute. Hau da, herri honetan asko sufritu dela, indarkeriak ez duela justifikaziorik eta halakoak.Harremanetan jarri zarete biktimekin edo familiekin? Apurka-apurka ari gara. Urteurrenak tokatzen direnean aitortza txiki edo, besterik ezean, dei bat egin nahi diegu guztiei.Beste udalerri batzuetan biktimek eta herritarrek egin dituzte foroak; Errenterian eta Azpeitian kasu. Horrelako zerbait egin daiteke Zarautzen?Lehenengo memoria berreskuratzeko omenaldiak egingo ditugu. Hala ere, foro batzuk irekiko ditugu herritarrekin eta eragileekin lan egiteko. Aurreikusi dugu pauso hori ere ematea.Azken aldian asko ari dira hitz egiten biktima eta memoriaz, baina ez al da politikarien arteko diskurtsoa soilik? Bai, agian, alde humanoa falta da, eta ikasi behar genuke herritarrengandik. Deigarria iruditzen zait biktimak beraien artean nola elkartzen diren, eredu dira elkar errespetatzen eta ulertzen; sentimenduak kudeatzen. Politikariak atzetik goaz. Guk, ordea, erantzukizun berezia dugu benetako memoria ondo egiteko.Hala ere, biktimek ezin dute izan politika egiteko aitzakia, ezta? Ez. Beharrezkoa da iragana argitu eta aitortzea, baina ezin du aitzakia izan etorkizuna nahi bezala egiteko. Ezin dizkiogu atzoko kontuak elkarri aurpegiratu aurrera egin nahi badugu.Udalerri bakoitza bere modura ari da gaia lantzen, ezin dira indarrak batu?Ez, garrantzitsua da herri bakoitzak bere erara egitea lanketa, sufrimendua desberdina izan baita herri denetan. Historia eta oroitzapen bereziak ditu bakoitzak, eta bere bidea egiteko aukera izan behar du. Gai honetan ez du balio kopiatu eta itsasi egitea.


Erroizpera antolatu du Kantsatzekek udaberriko azken irteera

Leaburun hasi eta amaituko dute lau bat orduko ibilbidea, domekan. Interesatuek eguenera arteko epea dute izen-ematea egiteko.

Kantsatzeke mendi taldeak domekan, ekainak 18, egingo du udaberriko azken irteera. Taldea 08:00etan abiatuko da herriko plazatik autoetan eta Leaburu aldera egingo dute. Bertatik emango diote hasiera lau bat orduko txangoari eta Erroizpe (804 m.) izango dute ibilbidean.

Antolatzaileek adierazi dute eguenera arte dagoela zabalik izena emateko epea. Prezioa da 10 euro. Irteera honetarako beharrezkoa da adinez nagusi izatea.

Interesatuek udaletxean, kantsatzeke@gmail.com helbidean edo Facebook-en eman dezakete izena. Argibide gehiago behar izanez gero ere bertan emango dituzte.


Zestoako ezker abertzaleak herri batzarra egingo du larunbatean

Zestoako ezker abertzaleak herri batzarra deitu du larunbaterako. Gai bakarra landuko dute bertan; Euskal Herria Bidean dinamika izango dute hizpide, Zutik Euskal Herria ebazpenean sakonduz. 10:30ean izango da bilera, kultur etxean, eta bi ordu irautea aurreikusten dute. Ezker abertzaleak dei egin die herritar guztiei bertaratu daitezen.